Шарқий Туркистоннинг кечмиши... | Azon.uz - Ахборот-таҳлилий портал\nШарқий Туркистоннинг кечмиши...\n1732 18:05 27.10.2020\nШарқий Туркистон. 1 млн 660 минг км2 дан ортиқ ҳудуд, Хитойдаги энг катта ҳудудий бирлик, 25 миллион нафардан зиёд аҳоли. Бу ҳудуд анчагина бой ва қизғин тарихга эга. Бугун шу хусусда сўз юритамиз.\nХIV асрда, мўғулларнинг кириб келиши билан беш асрдан буён мавжуд бўлган бир неча уйғур идиқутликлари (майда хонлик) Чиғатой улуси таркибига кирган. Чиғатой улусида 1326 йилда Ислом дини, давлат дини дея эълон қилинади. 1348 йилда улус иккига: Мовороуннаҳр ва Мўғулистонга бўлиниб кетади, Шарқий Туркистон ва Еттисувда Мўғулистон (кейинчалик Дўғлот) амирлиги ташкил топади.\nХV аср иккинчи ярмида, иккига бўлинган Мўғулистон сиёсий кучини йўқота боради. ХVI асрда Шарқий Туркистонда ҳокимият Ислом байроғи остида, бир муддат шайх Маҳмуд Азим қўлига ўтади. Ундан сўнг эса бу ерда яшовчи кўп сонли ойротлар (мўғуллар) 1635 йилда Жунғор хонлигига асос солишади. Унинг биринчи ҳукмдори Батур-Хунтайжи ички бирликка эришиш, ташқи сиёсий кучларни бартараф этишга киришди, айниқса, Син империясига қарши жиддий курашишга тўғри келди.\nХVII асрнинг охирги чорагида Жунгар хонлигини хонликнинг асосчиси Ботур-хунтойжини ўғилларидан бири Голдон бошқарган. Ойротларнинг ташқи сиёсатда фаоллиги, умумий мўғул империясини ташкил қилиш ҳаракати, Хитой ва бошқа давлатлар билан иқтисодий алоқаларни ўрнатилиши Голдон билан боғлиқ эди.\nЖунгар хонлигини жануби, Шарқий Туркистон ҳудудида Ёркент хонлиги (мусулмонлар) бўлган. Бу хонлик ХVI асрнинг иккинчи ярмида Чиғатой авлодлари томонидан барпо этилган. Бу давлатни шарқий томони Кумул вилояти ва Син империяси билан чегарадош бўлган.\nБу пайтда Ёркент хонлигида асосий ролни, хўжалар оиласи бошқарувидаги руҳонийлар ўйнаган. Хўжаларнинг Шарқий Туркистонда мавқеи баландлиги ва ижтимоий-сиёсий, иқтисодий мавқеини кучайиши уларни чиғатой хонларининг курашларига фаол аралашувига имкон берган ва шу билан бирга улар хон тахтига даъвогарлик қилган. Жунғор хонлиги ёрдамида Ёркент хонлиги хўжалар қўлига ўтди. Шарқий Туркистоннинг географик жойлашуви ва унинг халқаро савдодаги аҳамияти, ойротларни эътиборини тортган. 1713 йилга келиб ойротлар Ёркент хонлигини батамом ўз назоратлари остига олишди.\n1690 йилда Син империяси йигирма минг кишилик катта қўшинни жунъор хонлигига жўнатди. Жунғор хони Голдон ёрдам сўраб Россияга мурожаат этди, аммо Син билан шартнома тузган Россия Марказий Осиё ва Хитой муносабатларига аралашмаслигини билдирди.\nЖунгар хони Голдон 1697 йил ўлгач, унинг ўрнига ўғли Рабдона келди. Унинг даврида Синлар тазйиқи кучайганлиги сабабли у ҳам Россиядан ёрдам сўрашга уринди, бироқ ёрдам бўлмади.\n1722 йил император Канси ўлгач, унинг ўрнига Юнже келади. У Жунғор хонлигига тинчлик битимини таклиф қилади. Бироқ Рабдона бунга кўнмай олдинги синларга бой берилган ҳудудларини қайтарилишини сўрайди.\nХVII аср охири ва ХVIII аср бошларида Син ҳукумати Жунғорияга қарши урушни давом эттира олмасдан, янги хонлик ташкил қилишга уриниб кўрди, лекин муваффаққиятсизликка учради. Шу вақтда Син таъсир доиралари кучайди ва ҳозирги Шинжон-Уйғур ҳудудининг шарқий туманларини эгаллаб, Жунғория ва Ёркент хонлигига таъсир ўтказа бошлади. Бу мақсадда иккита хонлик ўртасидаги Кумул асосий рол ўйнади. Кумулнинг эгалланиши Ёркент хонлигига юриш учун таянч нуқта бўлди.\nХVIII асрнинг 20-йиллари ўрталарида Жунғорлар Ёркент хонлиги устидан тўлалигича ҳукмронликни ўрнатди. Кумулдан ташқари бутун Шарқий Туркистон Жунгар хонлигини мустаҳкам ҳудудига айланди. Син ҳукумати жунгарларни тинч йўл билан бўйсундириб бўлмаслигини билгач, Жунгарияга расмий маълум қилиб, 1714–1715 йилларда ҳарбий режаларни ишлаб чиқа бошладилар. 1716–1717 йиллардаги ҳарбий ҳаракатлар мувоффаққиятли чиқмади. 1732 йилги ҳарбий юриш ҳам муваффақиятсиз тугади.\nЖунғор хонлиги ҳудуди\n1746 йилда Қашқарни босиб олган қалмиқлар томонидан, амалда Жунғор давлатига барҳам берилган.\nҚўқон хонлиги ташкил топгач, ўз чегарасини ғарбга томон кенгайтириб борди ва бу Хитой билан муносабатларни бутунлай таранглаштирилган. Айнан шу даврлар Син империясининг гуллаётган даврларига тўғри келади. Син империяси ўз чегарасини шарққа томон кенгайтириш сиёсатини олиб борди ва тез-тез Шарқий Туркистон томон ҳарбий урушлар ташкил этди. 1755-1759-йилларда Синнинг Шарққа томон кенг қамровли ҳарбий юришига туртки берди.\nМана шу йилларда, Син империяси ҳарбий қўшинлари, энг катта талафотни Қашқар ва Ёркент шаҳарларда кўришди. Бу икки шаҳарни ака-ука хўжалар, халқни бирлаштириб, шаҳар ҳимоясига отлантирган. Бурхониддин хўжа Қашқар ҳимоясида , Жаҳон хўжа эса Ёркент ҳимояси учун қаҳрамонликлар кўрсатишган. Син императори иккала хўжани қўлга тушириш, икки шаҳарни босиб олишга тенг эканлигини тушунган. Аҳоли орасида агетация ишлари учун Император: “Агар халқ иккала хўжаларни тутиб топширса, улар ўз ҳаётлари осудалигини сақлаб қолишган бўлади”, деб халққа мурожаат қилган эди.\nБир неча жанглардан сўнг, хўжалар қўлга олинади ва Император буйруғи билан қатл қилинади.\nСин империяси, Шарқий Туркистонни эгаллашда қирғизлар ҳам ёрдам беришган. Қирғизларга йўллаган хатида Император: “Агар бизга бўйсунишни истамасангиз, шундай қолсин, лекин ўз ерлангизда муқим қолинглар. Агар бизнинг ерларимизда учрасаларингиз бизнинг қўшинимиз сизларни яксон қилади”, дейилганди. Шундай қилиб Император бу йўл орқали қирғизларни синларга қарши ҳаракатда қатнашмасликка мажбур қилди. Ҳатто қирғиз феодаллари синларга амалий ёрдам бера бошлади.\n1760 йилда, Шарқий Туркистон бутунлай Хитой назорати остига ўтди. Босиб олинган ер “Синзян”- “Янги ер” деб атала бошланди.\nШарқий Туркистондаги Ёркент хонлигининг сиёсий-маъмурий тузуми Ўрта Осиё хонликларидан фарқ қиларди. Давлат бошида хон туриб, унга фуқоролик ишлари бўйича ёрдамчи вазири азам, мудофа ва ҳарбий ишлар вазири амир ул-умаро, муҳрдор, девонбеги, шайхул ислом, парвоначи ва муроб каби амалдорлар бўйсунган. Хонлик ҳудуди 5 та вилоятга бўлинган. Булар Қашқар, Ёркент, Хўтан, Аксу ва Чалиш-Турфанларга бўлинган. Ҳар бир вилоятни хон наслидан бўлган кичик хон деб номланувчи амалдорлар бошқарган.\nСин Империяси томонидан Шарқий Туркистон ерлари эгаллангач, у ерда ҳарбий соҳаларда ўзгаришлар қилинди. Вилоятлардаги ҳарбий беклар сақланиб қолиниб, бекларнинг ўрнига хитойликларга бўйсунган уйғур амалдорлари қўйилди. Бундан ташқари бу ердаги ҳудудлар қайтадан тақсимланди. Булар 4 та катта ва 4 та ўрта шаҳарлар ва 23 та шаҳарчаларга бўлинди. Шарқий Туркистондаги барча ҳудудлар Хитойнинг олий бош қўмондони томонидан бошқарилиб, бош қароргоҳ янги Қашғарда жойлашган.\n1765 йилдан 1820 йилларгача юртда, нисбатан барқарорлик, тинчлик ҳукм сурди. ХIХ асрнинг 20 йилларида, Қўқон хонлиги ва Хитой ўртасида муносабатлар яна ёмонлашади. Сабаби, Қўқон хони Мадалихоннинг шарқий туркистонликларнинг Жаҳонгирхўжа бошчилигидаги Син империясига қарши, 1825 йилда бошланган миллий-озодлик курашига аралашуви сабаб бўлди. Хитой ҳукумати 1829 йилда Қўқоннинг Шарқий Туркистонда юритадиган савдо ишларини тақиқлади, марказий осиёлик савдогарларнинг аксарият қисмини ҳайдаб, мол-мулкларини мусодара қилди. Бунга жавобан Қўқон хони Муҳаммад Али шарқий туркистонликларнинг Хитойга қарши озодлик кураши раҳбари Жаҳонгирхўжа ва унинг укаси Юсуфхўжа ихтиёрига Ҳаққули бошчилигида қўшин жўнатади. Натижада, Юсуфхўжа Қашқарни эгаллайди ва Ёркентни эгаллаш учун ҳарбий ҳаракатни давом эттиради. Бу ҳол Хитой ҳукуматини қаттиқ ташвишга солиб қўяди ва Юсуфхўжага қарши катта қўшин юборади. Қўзғолончиламинг сафида мустаҳкам бирлик йўқлиги ҳамда Бухоро-Қўқон муносабатлари ёмонлашуви оқибатида Қўқон хонининг Шарқий Туркистонга юборган қўшинини чақириб олиши туфайли Юсуфхўжа мағлубиятга учрайди. Оқибатда, Юсуфхўжа Шарқий Туркистонни ташлаб чиқади. У билан 70 минг уйғур оиласи Фарғона водийсига кўчиб келади. Қўқон хонлиги ўз чегараларини тобора Шарқий Туркистон томон кенгайтириш сиёсатини давом эттирган. Айни пайтда, Син империяси молиявий қийинчиликлар туфайли Қўқон хонлигига қарши очиқдан очиқ уруш ҳаракатлари олиб боришга қодир эмас эди. Натижада, 1832 йилда Пекинда Хитой-Қўқон шартномаси имзонланган. Унга кўра, Қўқон Жаҳонгирхўжа авлодларини Шарқий Туркистонга ўтказмаслик мажбуриятини олган.\nХитой эса Шарқий Туркистонда қўқонлик савдогарлар фаолиятини тақиқлашни бекор қилган. Иккинчидан, Қўқон савдогарларига Шарқий Туркистонда бож тўламасдан савдо қилиш ҳуқуқи берилган. Учинчидан, Шарқий Туркистондан Қўқон савдогарлари чиқариб юборилганда, улардан тортиб олинган мол-мулклари эвазига Қўқон хонига товон тўланган. Тўртинчидан, Шарқий Туркистонда савдо қилувчи марказий осиёлик савдогарлар тўлайдиган тўловларни йиғиб олиш ҳуқуқи Қўқон хонлигига берилган.\nМахсус Шарқий Туркистон кечмиш Тарих\n64 19:30 01.12.2020\n170 19:05 01.12.2020\n746 18:35 01.12.2020\n168 18:10 01.12.2020\n374 17:35 01.12.2020\n66 17:05 01.12.2020


UFF.uz'да Роналду «Манчестер Юнайтед»га қайтишни истайди\nРоналду «Манчестер Юнайтед»га қайтишни истайди\nЯнгиликлар » ЕВРОПА “Манчестер Юнайтед” клуби раҳбарияти “Реал” жамоаси ҳужумчиси Криштиану Роналдуни сотиб олиши мумкин.\n32 ёшли португалиялик футболчи агенти Жорже Мендешдан “МЮ”га трансферини амалга ошириш учун бор имкониятларни ишга солишни кўраган.\n“ПСЖ” Роналдуга исталган қийматни тўлашга тайёр, аммо ўйинчининг хоҳиши асосий аҳамиятга эга бўлади.\nSky Sports телеканали, Роналду Англияга қайтишга қарши эмаслигини тасдиқламоқда. Бироқ “Манчестер Юнайтед” бу воқеа ҳавотир билан қарамоқда, сабаби ўйинчи якунда “Реал”да қолишга қарор қилиши мумкин.\nҲужумчи солиқларни тўламаганликда айбланаётгани туфайли “Реал”ни такр этмоқчи. Роналдунинг фикрича, мадридлик клуб уни ҳимоя қилмаяпти. Манба: www.sports.ru Ўқилган: 10740. Фикрлар: 9.\nСана: 19.06.2017 18:30.\nFutbol o'yinlari haqida Real.uz ва Barca.uz веб сайтлари\nБарчаси «Ливерпуль» ҳақида! Аброр Имомхўжаев


Трамп: «Сурияни ривожлантириш учун АҚШнинг ўрнига Саудия Арабистони пул тўлайди» - Zamin.uz\n14:12 / 20.08.2018\nСаудия Арабистони ва Яқин Шарқдаги бошқа бой давлатлар Суриядаги барқарорлаштириш лойиҳалари учун АҚШнинг ўрнига пул тўлайди. Бу ҳақда АҚШ президенти Дональд Трамп Твиттер орқали маълум қилди.\n“Қўшма Штатлар Сурияни ривожлантириш учун 230 миллион доллар миқдоридаги тутуруқсиз тўловни тўхтатди. Саудия Арабистони ва Яқин Шарқнинг бошқа бой давлатлари АҚШнинг ўрнига тўлайди. Мен АҚШни, бизнинг армиямизни ва бизга ёрдам бераётган давлатларни ривожлантирмоқчиман”, – дея ёзди Трамп.\nЖума куни Давлат департаменти матбуот котиби Хезер Науэрт ёзма баёнот тарқатиб, Сурияни барқарорлаштиришга мўлжалланган маблағлар бошқа мақсадларга йўналтирилишини билдирган эди. Айни пайтда у АҚШ Суриядаги стратегик мақсадларидан воз кечмаслигини таъкидлади.\nНауэртнинг маълум қилишича, АҚШнинг хорижлик иттифоқдошлари ва ҳамкорлари апрель ойидан бери Сурияни барқарорлаштириш учун қарийб 300 миллион доллар ажратишга рози бўлган. Шунинг 100 миллион долларини Саудия Арабистони, 50 миллион долларини БАА ажратади. “Замин” янгиликларини “Youtube”да кузатиб боринг


Санжар Умаров иши судга оширилган\nСерқуёш Ўзбекистоним коалицияси раиси Санжар Умаров катта миқдордаги маблағни ноқонуний йўллар билан ўзлаштиришда айбланиб октябр ойида хибсга олинган эди. Унинг адвокати Виталий Красиловскийга кўра ҳозирда Умаров иши Тошкент шаҳар судига оширилган. "Лекин суд куни ҳали белгиланмаган. Судя ҳужжатлар билан танишиб бўлгач, суд кунини эълон қилса керак", - деди Красиловский.\nАйни пайтда Серқуёш Ўзбекистоним коалициясининг яна бир фаоли Нодира Ҳидоятова ҳам хибсда қолмоқда. У декабр ойида Москвадан қайтаётганида Тошкент аэропортида қамоққа олинган эди. Унга ҳам иқтисодий айбловлар қўйилмоқда. Унинг адвокатлари бу билан боғлиқ тергов материаллари билан таниша олмаганликлари борасида шикоят қилишган.\nАдвокатларга кўра, бўлажак маҳкамага судя Исаев раислик қилади. Андижон воқеалари билан боғлиқ қатор ёпиқ маҳкамалар айнан мана шу судя раислигида ўтган эди. "Серқуёш Ўзбекистоним" коалицияси фаоллари устидан маҳкама ҳам ёпиқ ўтказилиши хавфи борлиги айтилмоқда.\nСерқуёш коалиция таркибидаги рўйхатга олинмаган «Озод деҳқонлар” партияси бош котиби Нигора Ҳидоятова, коалиция раҳбарлари Санжар Умаров ва синглиси Нодира Ҳидоятоваларнинг ҳибсга олиниши ортида сиёсий сабабларни кўришини ва бундан асосий мақсад мухолифатнинг сиёсий фаолиятини тўхтатиш эканини айтган.\n"Синглим ўғри-муттахам эмас. У курашчи ва нима учун курашаётганини яхши билади. Биз бу курашда бари бир ғолиб бўламиз", - дейди Нигора Ҳидоятова.\n"Серқуёш Ўзбекистоним" коалицияси расмий Тошкентдан иқтисодий ислоҳотларни ўтказишни талаб қилиб келади. Ҳибсга олинишидан илгари Санжар Умаров бу борада Ўзбекистон парламентига мурожаат билан чиққанди. Нодира Ҳидоятова эса қамоққа олинишидан олдин Москвага борган ва бундан кўзлаган мақсади - "Россия жамоатчилиги эътиборини Ўзбекистондаги вазиятга қаратиш" эканини айтганди.


Европа чемпионати ҳақида 9та энг қизиқарли факт » Скачать музыку бесплатно новинки музыки 2016-2017\nКомментариев: 0 Просмотров: 187 Дата: 9-06-2016, 15:35 Спорт оламида алоҳида ўрин тутадиган воқеа бўлиши кутилаётган Евро-2016 турнири бошланишига 1 кун қолмоқда.Сайт ўқувчилари эътиборига нуфузли мусобақа ҳақидаги энг қизиқарли фактлар ҳавола этилади:1. Франция ўз ҳудудида учинчи марта Европа чемпионатини қабул қилади. 1960 йилдаги турнирда Собиқ Иттифоқ терма жамоаси ғолибликни қўлга киритган бўлса, 1984 йилги мезбонлик французларга олтин медалларни олиб келган.2. 2016 йилги Европа чемпионатида сон жиҳатдан энг кўп терма жамоалар иштирок этади. Чемпионатда ғолиблик учун 24та терма жамоа кураш олиб боради. Кейинги 20 йилда ўтказилган Европа чемпионатларида 16тадан жамоалар қатнашганди.3. Мусобақа тарихидаги энг кучли тўпурарлар:Мишель Платини - 9та гол; Алан Ширер - 7та гол; Тьерри Анри - 6та гол;Патрик Клюйверт - 6та гол;Криштиану Роналду - 6та гол;Нуну Гомеш - 6та гол; Златан Ибраҳимович - 6та гол;Рууд ван Нистелрой - 6та гол.Беш мартадан гол киритган футболчилар қаторида Марко ван Бастен, Саво Милошевич, Зинедин Зидан, Юрген Клинсманн, Милан Барош, Фернандо Торрес, Уэйн Руни номлари бор.4. Шу вақтгача ўтказилган барча чемпионатларда тўртинчи марта ғолиб бўлиш бўйича иккита етакчи бор. Булар – Испания ва Германия терма жамоалари.Испания ўз олтин медалларини 1964, 2008, 2012 йилларда қўлга киритган бўлса, Германия 1972, 1980, 1996 йилларда бош соврин эгаси бўлган.5. Илк бор ўтказилган иккита чемпионатда фақат тўрттадан жамоа иштирок этган холос. 1980 йилдан бошлаб Европа чемпионатида 8тадан терма жамоа баҳсларга кириша бошлаган.6. Жаҳон чемпионати ва Европа чемпионатларида ўз жамоаси билан Кубокни қўлга киритган иккита мураббий бор. Булар испанияликлар жамоаси устози Висенте Дель Боске ва немис Ҳельмут Шёндир.7. 1964 йилги чемпионатда мусобақа тарихидаги энг тез гол урилган. Испания термаси сафида тўп сурувчи Хесус Переда учрашувнинг 6 дақиқасида Собиқ Иттифоқ термаси дарвозасини нишонга олганди.8. Кўҳна қитъа биринчилиги финалида битта тўп билан ғалаба қозониш энг кўп қайд этиладиган натижадир. Форумнинг узоқ йиллик тарихи давомида 7 жамоа ана шундай ҳисоб билан ғалаба қилган.9. Евро-1976 финали шу пайтгача пенальтилар серияси тепилган ягона финалдир. Ўшанда Чехославакия ва ГФР термалари ўртасидаги “лотерея”да чехларнинг қўли баланд келган.Элмурод Эрматов тайёрлади - деб хабар бермоқда Stadion.uz нашри.


Нур ва барака фасли — Ishonch Gazetasi\nМуборак Рамазон ойи озод ва обод диёримизга мағфират нурларини зиёда қилди, дилларимизни зикр, тасбеҳ, Қуръон тиловати билан яйратди.\nБу йил Рамазон ойи ҳар йилгидан-да файзли ва баракотли.\nБиз мамнунмизки, мамлакатимизда ибодат қилувчилар учун барча тақиқлар бекор бўлди. Рамазон ойининг таровеҳ намозларида хатми Қуръон қилинишига ибодат қилувчилар учун зарур шарт-шароитлар яратилди. Муқаддас ой олдидан тозалик, ободонлаштириш ишлари амалга оширилди. Таровеҳ намозлари масжид ҳовлиси ва майдонларида ўқилди.\nУшбу ой саховат, бағрикенглик, тоат-ибодат, қут-барака, бахт-саодат ойи ҳам дейилади. Рамазонда пайғамбаримиз (с.а.в) ҳар дамгидан кўпроқ саховат қилар экан. Биз расули акрам (с.а.в)дан ўрнак олиб, рамазон кунлари оиламизга, қариндош-уруғларга, маҳалламиздаги бева-бечораларга, кам таъминланган қарияларга қўлимиздан келганича моддий ёрдам беришга ҳаракат қилдик, беморларни бориб кўрдик.\nМуҳтарам Президентимизнинг «Қуръонни эшитиш, эшита олиш юксак маънавият, маърифат. Қуръон ҳеч қачон ёмонликка даъват қилмайди. Агар Қуръони каримни эшита олсак, эшиттира олсак, бу муваффақият бўлади. Элимизга нур, барака келади», деган даъватлари барчамизнинг қалб амримизга айланди.\nЮртимизнинг ҳамма масжидларида рамазон ойининг файзли кечаларида таровеҳ намозларида хатми Қуръон қилинди. Биз хатми Қуръонлар сўнгида Ватанимизнинг тинчлиги, осмонимиз мусаффолиги, халқимизнинг фаровон турмуши, жаннатмонанд юртимизнинг бундан-да гуллаб-яшнашини, мана шу дориламон кунларга етишимизга сабаб бўлган инсонларнинг умрлари узун бўлишини сўраб дуолар қилдик.\nМуборак Рамазон кунлари амалга оширилган «Меҳр» операциясида 150 дан зиёд ватандошларимиз, ожиза аёллар ва норасида болаларнинг қонли ҳудуддан осуда маконга, фаровон ҳаётга, она Ватанга қайтарилиши энг хайрли ишлардан бўлди.\nКечиримлилик, бағрикенглик азалдан халқимизга хос хислат саналади. Зеро, адашган бандаларни тўғри йўлга бошлаш энг савобли амаллардандир. Айниқса, болаларнинг жаҳолат қурбонига айланишдан сақлаб қолингани барча мўминларни мамнун қилди.\nРамазон ойи ана шундай улуғ фазилатлари билан барчага эзгуликлар, ҳидоят ва меҳр улашмоқда.\nАмударё тумани «Нўғой эшон»\nДиректорларни қамаш таклифини беришдан аввал уларга ҳалол ишлашлари учун шароит…


Марказий банк пластик карталардан мажбурий пул ечиб олинишига қарши\nМарказий банк пластик карталардан мажбурий пул...\n20.12.2018 10:01 0 123\nЎзбекистон Республикаси Давлат солиқ қўмитаси ва Марказий банки бошқарувининг «Солиқ қарзини жисмоний шахсларнинг банк пластик карталаридан сўзсиз ундириш тартиби тўғрисидаги низомни тасдиқлаш тўғрисида»ги қарори лойиҳаси Норматив-ҳуқуқий ҳужжатлар лойиҳалари муҳокамаси порталига жойлаштирилганди.\nСолиқ қўмитасига қарздорлар пластик карталаридан қарзларни мажбурий ечиб олиш имкониятини бериш ҳақидаги низомга Марказий банк ўз эътирозини билдирди.\nМарказий банк пластик карталардаги пул мажбурий ечиб олиниши ҳақидаги қарор муҳокама порталига қўйилишидан олдинроқ Солиқ қўмитасига бу бўйича ўз эътирозларини билдирган.\nМБга кўра, қонуний ва шаффоф механизм йўқлиги сабабли, бундай амалиёт бир қатор қонунларга зид бўлиши мумкин. Қарорнинг бошқа қонун ҳужжатларига, хусусан, Фуқаролик кодекси нормаларига мувофиқлигини таъминлаш лозим.\n«Қандай эзгу мақсад кўзланган бўлишидан қатъи назар, идоравий манфаатлар бошқа тармоқлар ёки бутун мамлакат иқтисодиёти ривожланишига салбий таъсир етказмаслиги зарур. Марказий банк, ўз навбатида, таклиф этилаётган ўзгартиришларга банк сири ва банк тизимига бўлган тўлақонли ишончни сақлаб қолиш зарурлигига алоҳида эътибор қаратади», дейилади Марказий банк хабарида.\nМарказий банк пластик карта солиқ қўмитаси\nИқтисодиёт 05/02, 14:44\nМарказий банк: Олтин тангалар нархи арзонлади\nИқтисодиёт 03/02, 15:24\nЎзбекистонда Жаҳон пул ҳафталиги ташкиллаштирилади\nИқтисодиёт 03/02, 10:50


21:36 / 16.11.2017\nKUN.UZ таҳририятига Навоий вилояти Нурота тумани Қизилча МФЙ фуқароси Қурбонов Даврон мурожаат қилди. 1938 йилда туғилган отахон Қизилча қишлоғидаги мавжуд муаммоларни санаб кетди. Хусусан, бир неча йиллардан бери 5 500 киши истиқомат қиладиган аҳолининг ичимлик суви муаммоси ҳал этилмай келаётгани ва бошқа қатор масалалар борлиги ҳақида сўзлади. Қурбоновнинг айтишича, у МФЙ номидан туман ва вилоят ҳокимликларига, виртуал ва халқ қабулхоналарига мурожаат қилган бўлса-да, сўнгги ижро этувчи туман ҳокимлиги бўлганлиги сабабли истеъмолга яроқсиз ичимлик суви билан боғлиқ муаммо ҳал этилмаётганини таъкидлади.\nШу муносабат билан таҳририят махсус мухбирлари журналистик суриштирув ўтказиш мақсадида Нурота туманига отланди.\nАйтиш жоизки, Нурота тумани Навоий вилоятининг тоғли-чўлли ҳудудида жойлашган. Аҳолининг аксар қисми, биз борган Қизилча қишлоғи ва унинг атрофидаги бошқа аҳоли пунктларида яшовчилар, асосан, чорвачилик билан шуғулланади. Тоғ ва чўл зонаси бўлгани сабабли айрим аҳоли пунктларининг оралиғи 20-25 км, ундан ҳам ортиқ масофани ташкил этади.\nНурота туманидаги Қизилча қишлоғи\nДаставвал вазиятни ўрганишни Қизилча қишлоғидаги кўчма бозор фаолияти билан танишишдан бошладик. Аммо уни биз “бозор” дейишга тилимиз бормади. Маълум бўлишича, бу ерда ҳафтанинг ҳар душанба куни теварак-атрофдан келган тадбиркорлар 4-5 соатга савдо қилишар экан. Аҳоли ўзларининг озиқ-овқатга бўлган бир ҳафталик эҳтиёжини шу вақт оралиғида сотиб олиш билан қаноатлантиради.\nҚизилча МФЙда яшовчи Даврон Қурбонов\nБу маҳаллада 5 минг 500 дан ортиқ фуқаро истиқомат қилишига қарамай, қишлоқдаги иқтисодий вазият анча оғирлигини “бозор”нинг аҳволидан ҳам билса бўлади. Қайд этиш ўринлики, бозорда бирорта ҳам савдо растасини кўрмадик. Бунинг сабабини суриштирганимизда, аслида бу ерда бозор ташкил этилмаган. Аммо узоқ йиллардан бери савдогарлар ва қишлоқ фуқаролари ташаббуси билан ҳафтанинг душанба куни бир неча соатга шу каби йирик савдо ташкил этилади. Кўпчилик фурсатдан фойдаланиб, шу куни ҳафталик эҳтиёжлари учун озиқ-овқат ёки бошқа маҳсулотларни харид қилади. Ахир, энг яқин бозор жойлашган Нурота тумани марказига бориш учун ҳам 60 километрга яқин масофага бориб келиш талаб этилади.\nҚизилча қишлоғидаги кўчма бозор\nАммо “бозор”да санитария талабларига умуман эътибор берилмаслигини таъкидлашга ҳожат йўқ. Мана бу тасвирлар изоҳга муҳтож эмас.\nҚизилчаликларнинг айтишича, бозор ҳудуди яқинида шу ердаги 22-ўрта мактабнинг эски биноси чала бузилган ҳолда ётибди. Аммо фаоллар шу мактабдан чиққан яроқли қурилиш материалларидан бозор расталари ёхуд маҳалладаги ёрдамга муҳтож оилаларга уй қуриб беришни сўраб ҳокимликка мурожаат қилишган, бироқ бу илтимос турли важлар билан рад этилган. Қолаверса, вилоят ёки халқ қабулхоналарига мурожаат қилинса, улар муаммони ҳал этиш учун туман ҳокимиятига юборишади, туман ҳокимияти эса, ҳеч қандай амалий чора кўрилмагани ҳолда, келиб бир-икки фаол билан учрашиб, қоғозда жавоб бериш билан чекланмоқда.\nБозордаги аҳволни ўрганганимиздан сўнг, келажак авлод вакиллари таҳсил олаётган 22-ўрта мактабни бориб кўрдик. Оқсоқоллар мактабда дарсликлар етишмаслиги, дарсхоналарнинг умумий аҳволи қониқарли эмаслиги, таълим масканининг учинчи ўқув биноси ҳам умуман яроқсиз аҳволга келиб қолганини айтишди.\nҚизилча қишлоғидаги 22-ўрта мактаб\nМактаб директори Сабоҳат опа Жумаева билан учрашганимизда юқоридаги даъволар қанчалик ҳақиқатга яқинлигига ойдинлик киритилди. Унинг изоҳ беришича, аслида ўрта таълим мактаби 2019 йилги капитал таъмирлаш дастурига киритилган. Бу нарса туман халқ таълими бўлими вакили тақдим этган ҳужжатда ҳам ўз аксини топгани аниқланди. Шунга қарамай, бу йил ҳам спорт зали ва ошхонанинг томи шифер қоплама билан ёпилган. Эндиликда ташқи фасадини таъмирлаш ишлари қолган. Мактабдаги дарсликлар етишмаслигига изоҳ берган Жумаевага кўра, айни вақтда етишмаётган дарсликлар рўйхати бўйича буюртма берилган. У бу сўзларни исботи тариқасида буюртма қоғозлари билан таништирди.\nМактаб директори Сабоҳат Жумаева\nШундан сўнг, Даврон ота Қурбонов ва бошқа фаоллар билан учрашдик. Уларнинг айтишича, Қизилчада энг жиддий муаммо бу ичимлик суви масаласидир. Фаоллар тақдим қилган ҳужжатларда туман ДСЭНМ томонидан 7 та сув манбаидан намуналар олингани ва уларнинг ичишга яроқсизлиги бўйича хулосалар тақдим этилганини кўриш мумкин.\nСЭС сув таҳлиллари ва жавоблар\nТуман ДСЭНМ бош врачи Бобур Ийдиевнинг 2017 йил 2 октябрдаги №07-03/944 сонли мактубида қайд этилишича, 2017 йил 13 сентябрда олинган сув намуналари вилоят ДСЭНМ санитария-гигиеник ва бактериологик лабораториясида таҳлил қилинганида, сувни зарарсизлантирмасдан тўғридан-тўғри амалдаги 950-2011 Давлат андозасига биноан аҳолининг истеъмол қилишига рухсат берилмайди.\nМактубда сойдан оқиб келаётган сувларнинг ифлосланишдан ҳимоялаш, зарарсизлантириш ускуналарини қуриш ва бошқа чораларни кўриш, шу билан аҳолининг ичимлик сув муаммосини ҳал этиш зарурлиги таъкидланади.\nНавоий вилояти “Сувоқава” давлат унитар корхонаси 2017 йил 10 октябрда йўллаган жавоб мактубида туман ДСЭНМ мактубида кўрсатилган талаблар бўйича ишлар амалга оширилгани, аммо “Қизилча” сув иншоотига ичимлик сувини зарарсизлантириш ускунасини ўрнатишга вилоят “Сувоқава” ДУКнинг молиявий имконияти етарли эмаслиги айтилади. Шу билан бирга, мактубда сувни зарарсизлантириш бўйича туман ДСЭНМ томонидан қўйилган талаблар ижроси бўйича амалий чоралар кўрилгани таъкидланади.\nСув тўпланадиган ҳовуз, усти очиқ\nБироқ ҳолатни жойига бориб ўрганимизда, бунинг аксига дуч келдик. Сув тўпланаётган цистерна қопқоғи йўқлиги, иккинчи сув тўпланадиган ҳовузнинг усти очиқлиги, унга сув очиқ бетон ариқча орқали келаётганига гувоҳ бўлдик. Маҳалла фаолларининг айтишича, туман ва вилоят мутасаддилари келиб-кетишмоқда, бироқ муаммо ҳал бўлаётгани йўқ.\nИйдиевнинг ва Сув оқаванинг мактублари\nСобиқ Иттифоқ даврида бу ерга 14-16 км узоқликда, Нурота тоғ тизмаларида жойлашган Қорабулоқдан қувур орқали сув келтирилган. 2015-2016 йилларда аҳоли сони эътиборга олиниб, у ердан қўшимча равишда яна бир қувур тортишга қарор қилинган, шу мақсадда давлат ғазнасидан дастлаб 2015 йилда 450 млн сўм, кейинги йили 350 млн сўм, жами 800 млн ажратилган. Бироқ сув келтирувчи қувурларни жойлаштиришда лойиҳалаш ишлари юзаки ўтказилгани сабаблидир, ким билсин, ишлар ўлда-жўлда қолиб кетган. Айни вақтда янги қувурдан фойдаланилаётгани йўқ. Ичимлик сувининг дастлабки манбаигача уюштирган бир неча километрлик пиёда саёҳатимизда ўтган асрнинг 50-йилларида барпо қилинган қувур орқали сув келтирилаётганига гувоҳ бўлдик.\nИчимлик суви манбаи бир неча километр узоқда жойлашган\nБу ерда изоҳ бериш керак бўлган жиҳати шуки, маҳаллий аҳоли орасида “шаршара” деб аталувчи ичимлик сув манбасига тоғ тизмасининг юқори қисмида жойлашган Қорабулоқдан сув келади. Шаршарадаги сув ва унинг атрофидаги санитар ҳолат ҳам ҳавас қилгудек эмас. Қолаверса, чўпонлар қўй-эчки ва бошқа чорва молларини сув манбаи атрофида боққани туфайли сув турли содда зарарли паразитлар манбаига айланган.\nҚорабулоқдан сув келадиган шаршара\nШаршарадан тушган сув шу ердан қувур орқали қишлоққа оқиб боради\nҚувурнинг оғзида доим чиқинди тўпланади\nАммо кейинги вақтларда бир неча 10 йиллар аввал барпо этилган тизим эскирганлиги туфайли сув билан боғлиқ муаммо юзага чиқа бошлади. Ўша вақтларда қишлоқнинг 5 та нуқтасига ўрнатилган жўмраклардан ҳозирда сув олишнинг имкони йўқ. Қишлоқда бир дона трансформатор бўлиб, у бугунги кунда 5,5 минг кишининг электр энергиясига бўлган талабини қондиришга кучи етмаяпти. Қишлоқнинг охирроғида истиқомат қилувчилар электр кучи пастлигидан нолиб, бир неча маротаба туман электр тармоқларига ҳам мурожаат қилишган, бироқ қайси масалада мурожаат қилинган, виртуал қабулхонага ҳам ёзилган бўлса, қуйи бўғиндаги давлат ҳокимияти вакиллари ҳисобот учун қоғоз тўлдиришмоқда, дейди қишлоқликлар. Бундан бошқа муаммолар ҳам талайгина.\nҚизилча қишлоғи мўйсафидлари\nГўёки муаммоларни санаса, адоғи йўқдек. Оқсоқолларнинг айтишича, Қизилчада 12 дан ортиқ том маънода кам таъминланган, уйсиз, шошилинч тиббий ёрдамга муҳтож фуқаролар бор. Хусусан, биз тос суяги синиши оқибатида тўшакка михланиб қолган Ўролова Бибихол, инсулт туфайли танасининг ¾ қисми ишламай қолган Юсупова Ойжамол момо, уй-жойи йўқ ёки ачинарли аҳволда бўлгани ҳолда боқувчиси ногирон бўлиб қолган Бойжиева Назира ҳамда М. Холбековаларнинг хонадонида ҳам бўлдик. Гапнинг индаллосини айтганда, уларга шошилинч моддий ёрдам кўрсатилиб, тураржойларидаги камчиликлар тузатилмаса, бу йилги қиш мавсуми улар учун ҳақиқий ҳаёт-мамотга айланиши турган гап.\nНурота тумани ҳокимияти\nБиз мазкур муаммолар гирдобидан чиқиб, изоҳ сўраб туман ҳокимиятига бордик ҳамда Нурота ҳокими Жамолиддин Ҳамроев ва бошқа мутасадди раҳбарлар билан учрашдик. Жамолиддин Ҳамроев туман тоғ-чўл ҳудудига кириши, шу сабабли ичимлик сув билан боғлиқ муаммо туманнинг аксар ҳудуди, жумладан Қизилча ва унга ёндош ҳудудларда жиддий эканини таъкидлаб, қишлоқ аҳолиси бу масала билан жуда кўп маротаба мурожаат қилганини эътироф этди. У Қизилчага қувур орқали келаётган сувни зарарсизлантириш ва қишлоқдаги бошқа мавжуд муаммоларни ҳал этиш бўйича аниқ чоралар кўришини таъкидлади.\nНурота тумани ҳокими Жамолиддин Ҳамроев\nХуллас, туман ҳокими Ҳамроев ўз ваъдаси устида тура олиши ёки олмаслигини вақт кўрсатади.


ЎзА - Ўзлигини ёрқин рангларда ифода эта олган беқиёс рассом\nЎзлигини ёрқин рангларда ифода эта олган беқиёс рассом\nЎзбекистон Бадиий академияси марказий кўргазмалар залида Ўзбекистон халқ рассоми, Ўзбекистон Республикаси Давлат мукофоти лауреати Акмал Нурнинг “Акмал Нур рангтасвирида рамзлар ва қадриятлар“ номли альбом-каталоги тақдимоти бўлиб ўтди.\nЎзбекистон Бадиий академияси академиги, рангтасвирчи Акмал Нуриддинов Наманганда туғилган.\nАкмал Нур ишларида фалсафий мазмун ва шоирона лирик оҳанг етакчилик қилади. У ноёб бадиий услубга эга бўлиб, ўз асарларида Fарб ва Шарқ, бугунги кун ва ўтмиш анъаналари уйғунлаштиради. Рассом асарлари Ўзбекистон, Хитой музейларида, Франция, АҚШ, Ҳиндистон, Исроил каби ва бошқа шахсий тўпламларда сақланиб келинмоқда.\nРассомнинг “Акмал Нур рангтасвирида рамзлар ва қадриятлар“ номли альбом-каталогида унинг сўнгги йилларда яратган 196 та асари жамланган. “Zamon-press-info” нашриёт уйи томонидан тайёрланиб, Туркиянинг “Mega-basim” босмахонасида нашр эттирилган альбом 252 бетдан иборат бўлиб, матнлар рус ва инглиз тилларида берилган.\n– Каталогни варақларкансиз ундаги картиналарда Шарқ санъатининг маънавий гўзаллиги, комилликка интилиш каби бетакрор анъаналар бевосита ўз ифодасини топган, – дейди санъатшунослик фанлари доктори Дилафрўз Қодирова. – Акмал Нур асарларидаги услубий ечимлар турлилиги унинг бадиий дунёқараши яхлитлигини инкор этмайди, балки, изланишлари динамиклиги ҳақидаги ғояларни ва ижодкорнинг фалсафий дунёқараши ҳамда пластик ифодалилигини тасдиқлайди. Ўзлигини ёрқин намоён эта олган беқиёс рассом, ижодий жараёнлар динамикасида маълум даражада темпераментли, ҳар қандай қолипдан йироқ, руҳияти жиҳатидан сокин.\nШунингдек, тақдимот доирасида Акмал Нурнинг 60 йиллик юбилейи муносабати билан муаллифнинг ўз онасига бағишлаган “Онаизор” номли шахсий кўргазмасининг очилиши бўлиб ўтди. Юбилей экспозициясидаги асарлар рассомнинг маълум давр ижодий изланишларини акс эттиради.\nКўргазма бир ой давомида намойиш этилади.


Фарзанд тарбияси катта масъулият – .:: Xadicha.uz\nФарзанд тарбияси катта масъулият\nФарзанд неъматлар ичида энг ширинидир. Фарзандларимиз қувончи биз учун жуда муҳим. Биз ота-оналар уларнинг қувончини кўришлик учун барча нарсага: ҳаётда дуч келган қийинчиликлар-у, турли хил тўсиқларга тайёр турамиз. Болаларимиз қандай ўйинчоқ ўйнашни истасалар ,ўшани олиб беришга рози бўламиз, фарзандларимизни хурсанд қиламиз. Агар улар махзун бўлсалар уларнинг ғамларини кетказишга ҳаракат қиламиз. Ва яна улар истаган ҳар бир ишни бажаришга уринамиз…\nАммо шуни ҳам ёдда тутиш керакки, болалар ўсиб улғаяётган чоғда улар бошқалар эътибор бермайдиган кичик нарсаларга ҳам эътибор бериб, уни ўзларига сингдириб оладилар, лекин ёш онг бу нарса у учун фойда ёки зарар эканлиги ёхуд яхшими ёмонми ажрата олмайди. Шунинг учун, биз ота-оналар фарзандларимиз кичиклигидаёқ уларнинг хулқ-атворига, онги ривожланиши учун ижобий таъсир ўтказадиган ўйинчоқлар ўйнашига эътибор беришимиз лозим.\nАфсуски, ҳозирги кунда фарзандларимиз учун танлаётган ўйинчоқларимиз уларнинг онгида салбий қаҳрамонларни гавдалантирмоқда. Оқибатда эса болажонларимиз нотўғри фикрлаб улар каби бўлишга уринадилар. Ҳаётда бу каби ҳолатларни кўплаб учратишимиз мумкин. Эътиборингизга ҳаётда гувоҳ бўлган бир вазиятни ҳавола қилмоқчимиз.\nОмина бувижоннинг набиралари югуриб келдилар. Саломлашиб бўлиб шошганларича ота-оналари улар учун олиб берган ўйинчоқларини мақтана кетдилар. Аҳмад: “Қаранг, бувижон, дадам менга “ўргимчак одам” совға қилдилар. Мен катта бўлсам ўргимчак одам бўламан. Ҳатто менда унинг кийимлари ҳам бор”,- деди. Омина буви: “Вой, болам, қўй, ўргимчак одам бўлма, солиҳ инсон бўлгин”, -деди. Қизалоқ эса: “Бувижон, қаранг, менинг қўғирчоғим акамникидан чиройли-а?”- сўради ҳовлиқиб. Омина буви: “Асал қизим, бу қўғирчоғингнинг кўйлаклари бироз уятлироқ эканда..”- деди. Набираси эса: “Вой, бувижон, ахир бу “кукла барби”- ку? Менинг севимли қўғирчоғим. Мен ҳали катта қиз бўлсам, шунга ўхшаб чиройли юраман”,-деди. Бироз маюс тортган Омина буви: “Ота-оналар болаларига қандай ўйинчоқ олиб беряптилар-а?” -деб уйга ботиб қолди…\nУшбу ҳолат бизни ҳам бироз қийнамоқда…Қадрли ота-оналар биз фарзандларимиз учун нималар ёки кимларни намуна қилиб кўрсатяпмиз… Севимлисига айланган, доим қўлидан қўймай, ҳатто ухлаганда ҳам олиб ётадиган ўйинчоғ-у қўғирчоқлари болаларимизга қандай таъсир қиляпти? Автомат ўйинчоғида “ҳаммани отиб ташлайман” дея бақираётган боламизга бир инсонга озор бериш қанчалик ёмон эканлигини тушунтиришга уриняпмизми ёки бу ҳолга бефарқ бўлиб ўтиб кетяпмизми? Кўпчилигимиз боламиз хурсанд бўлса бас, тўполон қилмаса бўлди, деяпмиз. Қандайдир “ўргимчак одам”га ҳавас қилаётган ўғлимизга биз учун ибрат бўла оладиган ота-боболаримиз ҳақида гапириб берсак, ҳар жабҳада биз учун энг олий намуна Росулуллоҳ с.а.в эканликларини қалбига сингдирсак қандай ҳам чиройли бўлар эди. Ҳатто Аллоҳ таолонинг ўзи ҳам Росулуллоҳ с.а.в нинг биз учун энг катта ўрнак эканликлари ҳақида Аҳзоб сураси 21-оятида шундай марҳамат қилади: “Батаҳқиқ, сизлар учун, Аллоҳдан ва охират кунидан умидвор бўлганлар учун ва Аллоҳни кўп зикр қилганлар учун Росулуллоҳда гўзал ўрнак бор эди”. Ҳар хил қўғирчоқларга тақлид қилаётган қизалоғимизга ўзимизнинг ўзбекона, миллийлигимиз, оналаримизнинг ҳаёлари, иболари ҳақида гапириб, уларнинг дунёқарашларини миллийлик руҳига йўналтирсак жуда яхши бўлар эди.. Қизалоқларимизга миллийлигимиз уфуриб турган, атлас кўйлак, дўппи кийган 40 кокилли қўғирчоқлар олиб берсак қандай ҳам гўзал бўлади. Болаларимиз билан суҳбатларимизда Пайғамбарларимиз, ота -боболаримиз, оналаримиз ҳаётидан ибрат олишликни ўргатайлик. Суҳбат орқали болаларимизнинг илм савиялари ривожланади ва намуна бўладиган инсонларга нисбатан ҳам муҳаббатлари зиёда бўлади. Ота-она ва фарзанд ўртасидаги ришта ҳам мустаҳкамланади. Афсуски, кўп оналаримиз фарзандлари билан бирга катталарга тегишли сериалларни кўрадилар-у, лекин улар билан манфаатли суҳбатлар қуришга вақт топа олмайдилар. Болаларимиз нималарга муҳаббат қўяётганига эътибор берайлик… Уларга совға харид қилишимиздан олдин ўйлаб кўрайлик, бу оддий ўйинчоқ эмас, “салбий овунчоқ” бўлиши мумкин.\nХадичаи Кубро аёл-қизлар ўрта махсус ислом билим юрти мударрисаси Жозиба Жамол қизи


Бош саҳифа ҲикматномаАфоризмлар“Бу дунёда ўлиб бўлмайди!”\nОзодлик-озодлик… Яратганнинг ўзи бизни мазкур сўз бағрига топширди. Биз мазкур сўз бағрида… чақалоқ бўлиб ётибмиз! Биз ҳали отамиз ким билмаймиз, онамиз ким билмаймиз. Энг фожиали жой…дўст-душманимиз ким—билмаймиз.\nМиллатчилик — иблислар паноҳ топажак энг сўнгги паноҳ, демак. Миллатчилик — жаҳолат, демак. Миллатчилик — бир халқни бошқа бир халққа нисбатан нафрати, демак. Шу боисдан, жуда кўп фожиалар ана шу миллатчиликдан келиб чиқади.\nИмон билан яшагувчи, ноҳақликка чидолмовчи, хўрлик — золимликдан нафратланувчи, чин инсон бўлиб яшагувчи зот — асл зиёлидир!\nИнсон сариқ чақачалик бўлмай қолди. Ушоқдай тилла тақинчоқни олиш учун аёлни пичоқлаб кетаяпти. Бу — иқтисодий тангликдан демоқдалар. Йўқ, бу иқтисодий қийинчиликдан эмас. Бу — мафкуравий ожизликдан, мафкуравий заифликдан.\nБечора дин… ғар-ўғрилар учун қалқон бўлади. Бечора дин… мараз-муттаҳамлар учун қалқон бўлади. Бечора дин… аблаҳлар учун қалқон бўлади. Дин, балога қолган дин!\nИшдан ҳайдалган ожиз банда — ўзини шариатга уради. Иш тополмаган қўли калта — художўй бўлади. Қўлидан фойдали иш келмаса — намозхон бўлади. Егани нон тополмай қолса қўлига тасбеҳ олади. Борадиган жой тополмай қолса — мачитга боради. Юрар йўлини билмай қолса — шариат йўлидан юради. Муслим бўлади! Муслима бўлади!\nЁмондан-ёмони — инсон ўз маразлигини… тоат-ибодат билан ниқоблаб яшайди. Инсон ўз аблаҳлигини… шариатпешволик билан бекитиб яшайди. Инсон ўз ҳаромилигини… худога эътиқод қўйиш билан яшириб яшайди! Азал-азалдан шундай.\nЮзлаб иш жойлар тақа-тақ ёпилиб қолади. Аммо… ўлим иши тақа-тақ ёпилмайди! Дунёда ҳамма штат қисқаради. Аммо… ўлим қисқармайди! Дунёда ҳамма нарса тамом бўлади. Аммо ўлим тамом бўлмайди! Ўлим мангу яшайди! Ўлим барча тузумлар учун абадийдир! Яшасин, ўлим!\nБу дунёда эса… яшаса бўлади! Бу дунё — яшаш учундир! Сен яшагувчи дунёга келдинг. Сен ҳаёт завқини тотувчи дунёга келинг. Сен умр гаштини сурувчи дунёга келдинг.\nБу дунёга кеддингми? Энди яша! Тишни тишга қўйиб-қўйиб яша. Муштни тугиб-тугиб яша. Алп-алп одим отиб яша. Чидаб-чидаб яша. Яшашни чидаганга чиқарган!\nБу дунёга келдингми? Энди чида! Дунё — чидаганники! Охиригача чида, худо берган кунгача чида!»\nБу дунёда ўлиб бўлмайди! Бу дунёда яшаб бўлади. Шу боисдан-да бу бунё отини ҳаёт дейди.\nОлам уфққа бориб тамом бўлади. Одам умидини йўқотиб тамом бўлади.\nҚари одамнинг энагаси — гўрков.\nИнтеллектуаллар халқ ҳисобига яшовчи бетайин бир тоифа бўлади. Улар китобга қараб ўйлайди, китобга қараб фикрлайди. Оғзини тўлдириб цитаталар келтиради, тарихдан сабоқлар ўқийди. Аммо кўчат экиб, дарахт ўтқазолмайди. Китоб бошқа ҳаёт бошқа эканлигини тасаввур ҳам эта олмайдилар. Оқибат, ҳаёт ҳақида қоғоздай қуруқ ўйлайди, қоғоздай жонсиз ўйлайди. Бироқ улар ўзларини ниҳоятда ақлли ҳисоблайдилар.\n… Оломон, оломон! Оломонда тўртта таркибий хислат бўлади. Бу қандай хислатлар? Булар — ғоя, ирода, руҳ, ахлоқ. Ана шу тўртта хислат жам бўлса — оломон бўлади. Ана шу тўртта хислат туфайли оломон қудратли ҳам даҳшатлидир. Оломон — бўрон, оломон — ёнғин, оломон — сел! Шу боисдан-да, оломон бўлар-бўлмасга қўзғола бермайди. Оломон бирор-бир ғоя учун қўзғолади. Янги бир ғоя дунёга келса — оломон ана шу янги ғоя учун қўзғолади. Мазкур ғоя порлоқми ё тубанми — оломон учун аҳамиятсиз бўлади. Оломон қатордан қолма, кўпдан қолма — шиорлари остида саф бўлади. Оломон учун жамиятни яхши куниям бир, ёмон куниям бир. Жамият бирор ютуққа эришса — оломон қўзғолади. Жамият бирор парокандаликка учраса — тағин оломон қўзғолади. Оломон яхши кунда бир сиёсатдонни улуғлайди. Емон кунда… айни шу сиёсатдонни ер билан баравар этади! Оломон… тўқимтабиат бўлади! Бир кунлик кайфият билан жам бўлади. Бир соатлик мақсад билан йиғилади. Кейин, бирдан… айниб қолади. Бирдан… тариқдай тарқаб кетади!\nТўдада аниқ бир мақсад ҳам, орзу-ният ҳам бўлмайди. Тўда ҳамиша айбдор излайди, тўда ҳамиша гуноҳкор қидиради.\nАдабий елвизаклар йўлида учрамиш адабиёт дарғаларини …белидан олиб беланги қилди. Бурнидан сув оқизди, кўзидан ёш оқизди. Оғзидан қон оқизди.\nДемократ, сен ўтмишга тош отма. Ўтмишга тош отиш, ўликни тепкилаш демакдир. Ўлик тирилиб, хатолари учун сендан кечирим сўрамайди. Ўлик тирилиб, қайта қуриш учун бир иш қилиб бериб бермайди. Демократ, ўтмишдан сабоқ олиш керак, сабоқ. Ана шу сабоқни хулосалаб, бугунни ўйлаш керак, бугунни. Бугунни хулосалаб, келажакни ўйлаш керак, келажакни. Демократ, сен ўтмишга тўппонча отсанг, ўтмиш сени тўпга тутади!\nСовет тузумини бешинчи кароматини… тан олиш лозим! Совет тузуми ана шу бешинчи кароматда… қош қўяман, деб, кўз чиқариб қўйди! Чин, совет тузумини мақсади — ўзбек хотин-қизларини эркаклар билан тенг ҳуқуқли этиш эди. Чин, тенг ҳуқуқли этди. Аёллар билан эркакларни тенгма-тенг кўрди. Аммо-лекин аёл билан эркакни бир қолипга солди. Аёл ким, эркак ким — билиб бўлмай қолди. Ўзбек хотин-қизларига… булдозер ҳайдаттирди, трактор ҳайдаттирди!\n«Ўзингдан баланд амалдор нима деса — ана шуни бажар. Сўзсиз бажар. Аҳмоқона бўлса-да, бажар. Аблаҳона бўлса-да, бажар. Кўр-кўрона бажар. Ана шунда — ўсасан!\nЎзингдан баланд амалдордан… қўрқиб яша. Ўзингдан катта амалдор.. етти пуштингни ҳақорат этиб сўкса, сен… кечирим сўра!\n«Ҳаммамиз учун ҳурматли ва азиз» қўшимчаси билан аталувчи амалдорни… Мункар-накир деб бил! «Муҳтарам зот», «улуғ зот» «вич-вич» қўшимчалари билан аталувчи амалдордан қўрқ. Қўрқмасанг-да, ўзингни қўрққанга ол. Боиси, амалдор зоти… ҳайиқиб турувчи одамни ёқтиради. Амалдор зоти қўлини кўксига қўйиб турувчи одамни яхши кўради.\nБир қудратли амалдор… оталиғида бўл. Ана шу амалдорга қўл бер. Ана шу амалдорни пирим — шефим, деб бил. Ана шунда — кўтариласан!»\nХХI аср! Мўмин-мусулмонлар орзиқиб ошиқажак ХХI аср! Мўмин-мусулмонлар бахт-саодат кутажак ХХI аср!\nЭнди, ана шу янги уй учун… талаш бўлади! Ер ол-ол бўлади. Юрт ол-ол бўлади. Эл ол-ол бўлади.\nБарча ўз мақсадлари йўлида… миллатчиликни ишга солади! Халқларни… миллий туйғусини ишга солади. Халқларни… миллий ғурурини олов мисол ковлайди!\nТоғай Муроднинг «Бу дунёда ўлиб бўлмайди» романидан.\n← Аввалги Аввалги Ҳикматлар сандиғи\nКейинги → Кейинги: Ларошфуко мулоҳазалари


Нигоҳ 11 June 2018 18:39 211\nА.Алибеков шофёрлик касбини эгаллади. Айни вақтда Сирдарё вилояти Боёвут туманидаги фермер хўжалигида трактор ҳайдайди. Ундан ташқари, томорқасида деҳқончилик қилади. Укаси Латиф эса бирон ҳунарнинг бошини тутмади. Ўзини ҳар томонга уриб кўргач, қўни-қўшни, маҳалла-кўй, қариндош-уруғларнинг мол-ҳолини боқиб юрди. Аслида у бу ишнинг устаси. Чорвани яхши тушунади. Топиш-тутиши ҳам жойида. Нимадир бўлди-ю спиртли ичимликка ружу қўйди. Топганидан барака кетиб, ҳурматини йўқотди. Тез-тез ичкилик ичадиган, уйдагиларнинг гапини олмайдиган бўлди.\nНатижада икки жондай жигарнинг сўзи қочди. Ёз оқшомларининг бирида уйга тахминан тунги 23:30 ларда маст ҳолда келган укасига акаси танбеҳ берди. Эртаси куни унга далада ёрдам беришини айтиб огоҳлантирди. Аммо ичкилик таъсирида ўзини билмаган ука ҳам гапдан қолмади. Оддийгина тортишув аканинг укага тиғ ўқталишига, пичоқлашишга олиб борди.\nСуд мажлисида судланувчи Л.Алибековнинг ҳаракатларида қасддан одам ўлдириш жиноятини содир этганликда айблашга асослар етарли эмас, деб топилди.\nИш ҳолатига кўра, судланувчи А.Алибеков укасига нисбатан бундай фикрда бўлмагани, буни Л.Алибеков ҳам тасдиқлагани инобатга олиниб ҳукм чиқарилди.\nА.Алибеков Ўзбекистон Республикаси Жиноят кодексининг 104-моддаси 1-қисми билан айбдор деб топилиб, унга шу модда билан 3 йил муддатга жазони очиқ озодликда ўташ белгиланди. Жазо муддати давомида белгиланган талабларга қатъий риоя қилиниши таъкидланди.\nОлий суднинг «Одил судлов» – «Правосудие»\nжурнали бўлим бошлиғи.


Kutubxona - Joʻra Fozil. Yoʻlbarsdaraning soʻnggi sultoni (hikoya) / Kiril\nSiz shu sahifadasiz: Joʻra Fozil. Yoʻlbarsdaraning soʻnggi sultoni (hikoya) / Kiril\nМуаллиф Жўра Фозил\nАсар номи Йўлбарсдаранинг сўнгги султони (ҳикоя)\n- Жўра Фозил\nЙўлбарсдаранинг сўнгги султони (ҳикоя)\nАмударё маст туяга ўхшаб пишқирганича, қирғоқларига асабий бош урар, соҳилдан ўпирилиб тушаётган тоғдек тупроқ уюмларини бир зумда ямлаб ютарди.\nТикка келган саратон қуёши аёвсиз қиздирар, бўтана тўлқинлар елкасида илдизи билан қўпорилган дов-дарахтлар оқиб келар, бу аёвсиз тўфон узра зор қақшаётган қирғовуллар полапонларини сақлаб қолиш учун сувга тўш уриб учишар, уларнинг аянчли ноласига тоқат қилиш қийин эди. Дарё ўзи «шох ташлаган» жойидаги тўқайзорни домига тортиб улгурган, сув юзасида сон-саноқсиз қуш уялари сузиб юрар, соҳилда ғафлат уйқусида қолган жониворлар ҳам оч тўлқинлар қўлида ўйинчоққа айланишганди.\nТик қирғоқда туриб, дарёдаги қиёмат-қойимни томоша қилаётган йўл-йўл жонивор ўша, жаҳонга машҳур Амударё йўлбарслари сулоласининг сўнгги вакили эди.\nEрта тонгда, ҳали дарё сатҳи кўтарилмай, у Йўлбарсдарани тарк этганди. Қандайдир ички бир туйғу уни шунга мажбур этди. Дарё алланечук нотинч, безовта, ғайритабиий бир гувиллаш самони тўлдирган, тўқай шовуллаши қўрқинчли эди.\nЙўлбарсдара султони ўзи учун қадрдон гўшани сира тарк этгиси келмас, лекин унга Оллоҳ томонидан ато этилган ички бир сезгирлик бўйнига сиртмоқ солиб, тик қирғоқ томонга судрарди.\nҲа, у энди тўқайзорларга сиғмай қолганди. У ёлғиз эди, бу ёлғизлик тобора эзар, дунёдан умид узишга мажбур этарди. Ўзи туғилиб ўсган масканга сиғмай қолгани учун у одамзотни айблашга минг карра ҳақли эди-ю лекин бундай қилолмасди. Чунки Оллоҳ унга айблаш қобилиятини бермаган, бу «қобилият« тўлиғича уни сарсон-саргардонликка маҳкум этаётганлар ихтиёрида эди. Ва улар »табиат муҳофазаси» дея бонг уриб, қоп-қоп сафсаталар сотиб, ер юзидаги жамики жонзотларга қирон келтиришда давом этардилар.\nАму соҳилидаги бетакрор тўқайзорларнинг бир қисми сув тошқини қурбонига айланган бўлса, аксарияти одамлар қўли билан гумдон қилинди.\nИнсон янги ерларни ўзлаштириш шиори остида минг йиллик бокира тўқайларга ўт қўйди, соҳилдаги жамики жонзотлар қирилди, сарсон-саргардон бўлди. Соҳилнинг кўрки ҳисобланмиш Амударё йўлбарслари ҳам секин-аста қирилиб, «Қизил китоб» саҳифаларидан жой олдилар.\nСув тошқинигача одамлар қўлидан зўрға омон қолган Йўлбарсдара тўқайзори сўнгги йўлбарснинг сўнгги илинжи, у қўним топиб, баҳоли қудрат умрбасар этган сўнгги манзил эди. Сўнгги манзил аввалгидай тўкин-сочин бўлмасада, ҳар қалай, амаллаб қорин тўйдириш мумкин эди. Тўғри, бир-ярим қуёнлар, тобора камайиб бораётган хонгуллар билан тирикчилик қилиш мушкул. Лекин, ўз қадрдон гўшасига нима етсин? Сўлим соҳил, тоза ҳаво, муздек сув...\nБулар ҳали чошгоҳгача бор нарсалар эди. Энди эса ҳаммасини дарё тўлқинлари ютиб юборди. Сал имилласа, йўлбарснинг ўзи ҳам наҳангларга ем бўларди.\nАмударё наҳанглари... Улар нақадар очофат эканини у жуда яхши билади.\nУзоқ йили у жуфти билан хонгулнинг тотли гўштига тўйиб олгач, соҳилда эринибгина сайр этарди.\nМайин шабада эсар, дарё сокин эди. Бирдан сув шалоплади ва улкан наҳанг унинг жуфтига оғиз солиб, тўлқинлар қаърига шўнғиди. У турган ерида қотиб қолди.\nЖуфтидан айрилган бечора йўлбарс қумлоқ соҳилда сар-сари кезиб, лойқа тўлқинларга тикилар, бир вақтлар ваҳшатли чақнаб турадиган кўзларидан милдир-милдир ёш оқарди.\nУ фақат жуфтидан эмас, балки сервиқор, мағрур авлод-аждодларининг барчасидан бир йўла ажралганини англамоқда, ўзи ҳам «ҳалокат» деб аталмиш тубсиз жарлик томон тобора яқинлашиб борарди. У энди бир вақтлар наърасидан соҳил ларзага келган султонга сира ўхшамасди. У ўзининг хос мулозимлари — қорақулоқларни эсларди. Улар ҳам қирилиб битди. Бир қарашда мушукка ўхшаб кетадиган бу жониворлар Амударё йўлбарсларининг беминнат дастёрлари эди.\nТўқай султони ўз мулкининг қайси гўшасига бормасин, қорақулоқ унинг келишидан сал олдин ўша ерда ҳозиру нозир бўлар, қаттиқ аюҳаннос солиб, чор-атрофдаги жонзотларни ҳукмдор ташрифидан огоҳ этарди.\nЙўлбарслар ва қорақулоқлар ўзаро оғиз-бурун ўпишмасаларда, бир-бирларини тўлдириб туришарди. Йўлбарс бор ерда қорақулоқ бўлишини, қорақулоқ келган ерга албатта йўлбарс ҳам келишини одамлар ҳам, жонзотлар ҳам яхши билишарди.\nСоҳил ранглар хилма-хиллигидан жилоланар, сувга бош эгган қоратол, туранғалар шамолда аста-секин чайқалар, йўлбарс эса жуфтининг ўзига таниш, қадрдон ҳидини излаб, қирғоқ, тўқайнинг энг олис гўшаларига бориб келарди.\nСув юзасидан эсаётган намчил шамол унинг думоғига балиқ ва қирғовуллар, ўт-ўланлар ҳидини олиб келарди.\nАламзада жонивор фақат ўша таниш бўйни эмас, балки жуфтининг қотилини ҳам излар, вужуди интиқом ўти билан ёнарди.\nТуну кун оқиб ётган дарё ўз бағрида яна қандай сир-синоатларни яширганини билолмаган йўлбарс ҳамон телба тўлқинлардан кўз узмасди.\nНиҳоят, кунларнинг бирида, офтоб ботар маҳали унга омад кулиб боққандек бўлди. Ғафлат босган наҳанг қирғоққа яқинлашиб келди. Кўзларини ёғ тутган қотил қамишлар орасида пусиб ётган йўлбарсни кўролмас, шу топда ўзи ҳам маҳкум эканини билмасди.\nҲамлага шайланган йўлбарс соҳилга яқинлашаётган наҳанг айнан ўша қотил эканини қандай англагани ёлғиз Оллоҳгагина маълум.\nКамон таранг тортилган, йўлбарс учишга шайланган ўқдек бўлиб турарди.\nБотаётган қуёш нурлари дарё юзини алвон рангга бўяган, оғзини катта очаётган наҳанг ўлжа изларди.\nҚамишлар билинар-билинмас шитирлади ва худди шу аснода йўлбарс бир сапчиб сувга тушди-да, наҳангнинг семиз танасидан «ғарчча» тишлаб, қумлоқ соҳилга судраб чиқди.\nЙўлбарс наҳангни бурда-бурда қилиб ташлади. Унинг баҳайбат қорнидан жуфтининг ирий бошлаган йўл-йўл танаси чиқди.\nЙўлбарс кўнгли жуда беҳузур бўлиб, наҳанг мурдасидан нари кетди.\nEнди унинг кўзларида иложсизлик ёшлари эмас, яна ўша тўқай султонига хос виқор, қаҳр учқунлари порларди...\nДарё ҳамон пишқирар, Йўлбарсдара тўқайидан энди ном-нишон ҳам қолмаганди.\nЙўлбарс ўзининг сўнгги соатлари яқинлашаётганини тобора аниқ ҳис этарди. У соҳилдан хийла узоқлашиб кетган, Қизилқумнинг тандирдай қизиган барханлари аро сарсон-саргардон эди.\nЙўлбарс жазирама саҳрода нимжон ва ночор мушук ҳолатига тушиб қолганди. У қайноқ қумлар орасида қандай ов қилишни, сув топишни билмасди.\nЙўлбарс йўлда учраган бир-ярим қуёнларни қувиб етолмади, ҳолдан тойган эди. Юмронқозиқ ва яна аллақандай ғимирлаган жонзотларни егиси келмади. У ахир, султон эди, султонлигича қолмоқчи бўлди.\nШу тахлит саҳрода бир-неча кун оч-наҳор, сувсиз тентиради. Ниҳоят, кунларнинг бирида, офтоб Мағриб томон оға бошлагач, балиқ сиртига монанд бархан тепасига зўр-базўр эмаклаб чиқди.\nШу кўйи кўзларини юмганича қанча ётганини билмайди. Бир маҳал, қуёш тафти пасайгандек бўлиб, иссиқ шамол эсди.\nУ ўйлашга қодир эмасди, лекин кўнглидан қандайдир айқаш-уйқаш фикрлар кечгандек бўлди. Жуфти Амударё наҳангининг қурбони эди, ўзи эса чексиз-чегарасиз қум уммонида йўқлик, йўқсизлик наҳангига ем бўлаяпти...\nУ қовоқларини зўр-базўр очиб, уфққа тикилди, қуёшнинг сўнгги нурлари аро сим-сим оқиб ётган дарё нуқрадек ярқираб, кўзларини қамаштирди.\nЙўлбарсдаранинг сўнгги султони сўнгги кучлари танасини тарк этаётганини сезиб, яна кўзларини юмди. Лекин мўъжизани қарангки, кўзлари юмуқ бўлсада, дарёни, тўқайни аниқ-равшан кўрмоқда эди!\nДарё аввал оч-кўк, сўнгра қирмизи тус олди. Сўлим соҳил ҳамон унинг кўз ўнгида жилваланарди. Йўлбарс оғир бир кучаниш билан ўрнидан қўзғалмоқчи эди, бўлмади, боши «шилқ» этиб қайноқ қумга тушди. Унинг тўқайга қараган, тўқайга интилган кўзлари энди мангуга юмилган эди...\nТўқайбеги тошқин оқибатида ўз маконидан ажраб, саҳрода сарсон юрган йўлбарснинг ҳамма қилиқларини билар, изини ҳам яхши танирди. У йўлбарснинг изини олиб, бархан тепасига чиққанида жониворнинг танаси совий бошлаган эди.\nТўқайбеги чуқур хўрсиниб, иссиқ қумга чўккалади, йўлбарснинг йўл-йўл танаси, юмуқ кўзларига узоқ тикилди, яна хўрсинди.\n— Эҳ, жонивор, тўқайнинг кўрки эдинг-а. Энди эса Йўлбарсдаранинг ҳам, сенинг ҳам фақат номинг қолди...\nНачора, сендан ажойиб бир тулум ясаймиз, авлодлар Йўлбарсдаранинг сўнгги султонини кўриб қўйсинлар, Амударёнинг ана шундай йўлбарслари бўлганини билиб қўйсинлар!...\n"http://kutubxona.nostritemporis.com/wiki//index.php?title=Joʻra_Fozil._Yoʻlbarsdaraning_soʻnggi_sultoni_(hikoya)_/_Kiril&oldid=12952" dan olindi


Финляндиялик дарвозабон бошидан олган жароҳати туфайли вафот этди » Скачать музыку бесплатно новинки музыки 2016-2017\nФинляндиялик дарвозабон бошидан олган жароҳати туфайли вафот этди\nКомментариев: 0 Просмотров: 175 Дата: 10-02-2016, 15:15 Финляндияда футбол бўйича ёшлар тоифасидаги чемпионат ўйинида жамоалардан бирининг дарвозабони бошидан олган жароҳати туфайли вафот этди. Бу ҳақда Aamuposti хабар тарқатган. Бу воқеа 7 февраль куни сунъий қопламали майдонда кечаётган ўйин вақтида рўй берган. Маълум бўлишича, «Хямеэнлинн» жамоаси дарвозабони «Хювинкяа» жамоаси ўйинчиси билан тўқнашиши натижасида ерга қулаган ва уни тез тиббий ёрдам машинаси шифохонага олиб кетган. Лекин кейинги куни унинг жони узилган. - деб хабар бермоқда Stadion.uz нашри.


Оқсилли музқаймоқ: соғлом овқатланиш соҳасида янги йўналиш\n09:22 / 14.08.2017\nТаомнинг юқори калорияга эга эканлиги – чиройли ва ўзига тортувчи қоматни шакллантиришда асосий душмандир. Ҳар биримиз учун ёз фаслининг асосий ширинлиги бўлган оддий музқаймоқ, жуда кўп ўсимлик ёғига эга. Шу сабабли, чанқоқни музқаймоқ билан босиш ва жазирама иссиқда унинг ёрдамида баданни совутиш, баъзида бизнинг организмимизга салбий таъсир кўрсатади.\nПарҳезчилар бир овозда музқаймоқнинг стандарт порцияси – ҳақиқий калория бомбаси эканлигини уқтириб келишади. Бу ширинликдаги калория миқдорининг юқори эканлиги, нафақат ундаги сут миқдори, балки шакар миқдори билан ҳам ўлчанади. Шу сабабли ортиқча килограммлардан ҳалос бўлишни истаганларга, уларнинг таркибидаги шакар кўплиги туфайли сутли музқаймоқ ҳам, мевали музқаймоқ ҳам тавсия этилмайди.\nЎзингизга маззали роҳатланишни таъқиқламаслик, шу билан бир вақтда ортиқча килограммларни йиғмасликда сизга оқсилли фитнес-музқаймоқ ёрдам беради. Ўзининг турли ёғларсиз ва шакарсиз таркиби туфайли, ушбу музқаймоқ спортчиларга ҳам, соғлиғи шакар ва ёғ истеъмол қилишга йўл қўймайдиган инсонларга ҳам тўғри келади. Уни қандли диабет касаллигида, ширинлик ва ёғларни индивидуал тарзда ҳазм қила олмаслик ҳолатларида тановвул қилиш мумкин.\nБир вақтнинг ўзида музқаймоқнинг бундай таркиби, унинг таъм сифатида ҳеч қандай ўзгаришга олиб келмаган. У маззали, жазирама кунда чанқоқни ажойиб тарзда босади ва турли маззаларда таклиф этилади. Ортиқча калориялар билан боғлиқ муаммоларни ва ҳар бир истеъмол қилинган порциядан кейин калорияларни санаш одатини унутишингиз мумкин.\nБундан ташқари, ўзининг оқсилли таркиби туфайли фитнес-музқаймоқ ошқозон ишини нормаллаштиради, моддалар алмашинувини яхшилайди ва организмни ташқи факторларнинг зарарли таъсиридан ҳимоя қилади. Бу соғлиққа салбий таъсир кўрсатмайдиган маззали ва фойдали десерт, албатта катталарга ҳам болаларга ҳам бирдек ёқади!\nБоғланиш учун: 234-34-40, 234-24-33.\nҲамкорлик учун: +998 977011011.\nЧимкентда одамларнинг музқаймоқдан оммавий заҳарланишига нима сабаб бўлгани аниқланди\n07:43 / 31.03.2018\nЧимкентда ўнлаб одамлар музқаймоқдан заҳарланди\n23:38 / 30.03.2018\nҚозоғистон жанубида 39 киши музқаймоқдан заҳарланди\n15:00 / 30.03.2018


2015 йил бошидан буён Европага Ўрта Ер денгизи орқали қарийб 1 миллион муҳожир кириб келган бўлиб, улардан 500 мингдан кўпроғи сурияликлардир. Бу ҳақда БМТ қочқинлар иши бўйича Олий комиссари Антонио Гутерреш маълум қилган.\nМуҳожирлик бўйича халқаро ташкилот хабарига кўра ҳам 2015 йил бошидан буён Европага миллиондан ортиқ муҳожир кириб келган.\nГутеррешнинг таъкидлашича, 1200 нафар суриялик муҳожирлар ўртасида ўтказилган сўров натижасида, уларнинг 86 фоизи ўрта маълумотга эгалиги, қарийб ярми олий маълумотли эканлиги маълум бўлган. Бу эса келгусида Сурияни қайта тиклашда қандай жиддий муаммоларни келтириб чиқаришидан далолат бераётганини англатади.\nЖаҳон банки маълумотига кўра, айни вақтда Иордания ва Ливан ҳудудидаги суриялик қочқинларнинг 90 фоизи қашшоқлик шароитида яшамоқда.\n"Турли сабабларга кўра уларга иш топилмайди. Қочқин оилалар фарзандларининг ярмидан ортиғи мактаб таълимисиз ўсмоқда", дейди Гуттереш.\n"Суриялик қочқинларнинг аксариятида ҳеч қандай ҳужжат йўқ, улар рўйхатдан ҳам ўтишмаган. Улар айни пайтда жуда қалтис аҳволда. Минглаб суриялик болалар келажакда фуқароликсиз қолиши мумкин.\nБегона юртда расман ишга жойлашиш имкониятидан маҳрум қочқинларнинг аҳволи ниҳоятда заиф. Улар бошқа давлатлардан кўрсатиладиган гуманитар ёрдамга қараб қолишган. Ўз оиласини боқиш учун қарз олишдан бошқа чоралари йўқ.\nГуманитар масалалари бўйича БМТ Бош котиби ёрдамчиси Кюнг-ва Канг фикрича, Сурия аҳолисининг ярмидан кўпи мамлакатдаги можаро туфайли ўз уйларини тарк этишга мажбур бўлишган. 6 миллионга яқин киши мамлакат ичида бир жойдан иккинчи жойга кўчишга мажбур бўлган бўлса, 4 миллион кишининг мамлакатдан қочишдан ўзга иложи қолмаган.


“Мен улардан ҳеч қачон ҳафа бўлмайман” — Жозе Моуриньо - EFFECT.UZ\n“Рома” клуби бош мураббийи Жозе Моуриньо Конференциялар лигаси 5 туридаги “Заря”га қарши баҳсдан сўнг фикр билдирди.\n“Рома” бу ўйинда ғалаба қозониш ва Конференциялар лигасида ўйнашда давом этиш учун масъулиятни ҳис қилди. “Заря” юқори савиядаги жамоа эмас.\n“Рома” 6-7 гол уриши мумкин эди. Бир қанча футболчиларимиз бугун ажойиб индивидуал маҳоратини намойиш этишди.\nПлей-оффга чиққанимиздан хурсандмиз. Менинг жамоам нафақат яхши футболчилардан, балки яхши одамлардан ҳам иборат. Биз тактика ва стратегия ҳақида баҳслашишимиз мумкин, бироқ мен улардан ҳеч қачон ҳафа бўлмайман. Бизда ҳар доим бир жамоа бўлиб ўйнаймиз, – деди Моуриньо.\nTeglar:Жозе Моуриньо, Рома


Бош саҳифа / Маданият / Ўзбекистонлик актёр “Юлдузлар жанги” фильмида роль...\nЎзбекистонлик актёр “Юлдузлар жанги” фильмида роль ижро этди\nАйни пайтда Лондонда истиқомат қилувчи ўзбекистонлик актёр Рашид Шадат “Юлдузлар жанги”: Кучнинг уйғониши» деб номланган янги фильмда эпизодик роль ижро этди.\nАктёр мазкур картинада Жакку сайёраси вакили образани гавдалантирган.\n“Фильмнинг бошида сайёрани босқинчилардан ҳимоя қилаётган жангчилардан бирининг ролини ўйнадим. Синовлар, кастинглар беш ой давом этди. Ролга тасдиқланганимдан сўнг, фильм режиссёри Жей Жей Абрамс билан учрашдим”, — деди Рашид Шадат.\n“Жанг саҳнаси сайёрага тунда босқинчилар кемасининг қўниши билан бошланади. Жангда биз фойдаланган қуроллар жуда қизиқ эди — худди ҳақиқийга ўхшар, отишма овозини чиқариб, лазерли олов пуркарди” - деди актёр.\nРашид Шадат (Абдурашид Шодиев) “Бажариб бўлмас миссия”, Жеймс Бонд ҳақида ҳикоя қилувчи “Спектр” фильмларида ва ҳам кичик ролларни ижро этган.\nРашид Шадат Ўзбекистонда “Илҳом” театрида фаолият юритган, “Хўжа Насриддин: ўйин бошланди” фильмида суратга тушган.


Адлия вазирлиги: «Ўзбекистонда мажбурий меҳнат қонун...\n22.03.2018 19:04 0 38185\n«Аҳолини иш билан таъминлаш тўғрисида»ги қонуннинг 2-моддаси ҳамда Меҳнат кодексининг 7-моддасига мувофиқ, мажбурий меҳнат, яъни бирон-бир жазони қўллаш билан таҳдид қилиш орқали (шу жумладан, меҳнат интизомини сақлаш воситаси тариқасида) иш бажаришга мажбурлаш тақиқланади.\nМаъмурий жавобгарлик тўғрисидаги кодекснинг 51-моддасига кўра, меҳнатга бирон бир шаклда маъмурий тарзда мажбурлаш энг кам иш ҳақининг бир бараваридан уч бараваригача миқдорда жарима солишга сабаб бўлади. Худди шундай ҳуқуқбузарлик вояга етмаган шахсга нисбатан содир этилган бўлса, энг кам иш ҳақининг беш бараваридан ўн бараваригача миқдорда жарима солишга сабаб бўлади.\nШу билан бирга, қуйидаги ишлар мажбурий меҳнат деб ҳисобланмайди:\nҚонунда назарда тутилган бошқа ҳолларда бажарилиши лозим бўлган ишлар (масалан, маъмурий қамоққа олинган шахслардан жисмоний ишларда фойдаланиш).\nЭслатиб ўтамиз, олдинроқ Самарқанд вилоятининг Каттақўрғон туманида 23 ёшли ўқитувчи Диана Еникеева кўча тозалаш ишлари чоғида «КамАЗ» тагида қолиб ҳалок бўлгани ҳақида хабар берилганди.\nЖамият 17/04, 19:41\nСиёсат 17/04, 19:28\nАбдулла Арипов мажбурий меҳнатга қарши йиғилиш ўтказмоқда\nСиёсат 17/04, 19:46\n«Соғлиқни сақлаш тизимида мажбурий меҳнат йўқ»! Амалда бунинг акси


11:46, 30.04.2021 // 8119\nNASA (АҚШ аэронавтика ва коинотни тадқиқ этиш миллий бошқармаси)нинг Ingenuity учувчисиз вертолёти Марсда тўртинчи парвозини амалга ошира олмади, деб ёзади «РБК».\n«Вертолётнинг тўртинчи парвози амалга ошмади, аммо жамоа маълумотларни таҳлил қилиб, энг яқин орада қайтадан уриниб кўрмоқчи», — дейилади NASA хабарида.\nКейинроқ NASA Ingenuity дрони 30 апрель куни қайтадан учирилишини маълум қилди.\nВертолётнинг бундан аввалги учта парвози муваффақиятли кечган, қурилма қўйилган вазифаларнинг барчасини бажарган эди.\nБиринчи марта амалга оширилган 19 апрель кунги муваффақиятли синов парвози чоғида вертолёт 3 метр баландликка кўтарилган ва Марс юзаси узра 39 сония вақт ўтказган эди.\nДроннинг диаметри 1,2 метр, оғирлиги тахминан 1,8 кг бўлиб, уни ишлаб чиқиш учун 85 миллион доллар сарфланган. У иккита камера билан жиҳозланган ва суратга олиш учун ҳавода 20-30 сония давомида муаллақ тура олади. NASA аввалроқ бундай қурилма учун асосий муаммо Марс атмосферасининг ўта сийраклигидан иборат бўлишини маълум қилганди. «Марс атмосферасининг зичлиги Ерникининг атиги 1 фоизига тенг, шу сабабли вертолёт шунчаки сайёра юзасида турган вақтида ҳам бу унинг учун Ердаги 30 км баландликка тенг бўлади», — деган эди лойиҳа муаллифи.\n23:38, 19.10.2021 // 60689\n22:19, 19.10.2021 // 56238\n19:33 Кеча // 54791\n18:32, 19.10.2021 // 52791\n09:23 Кеча // 51145


Тожик-қирғиз чегарасидаги вазият: Қирғизистон 5 та қишлоқ аҳолисини эвакуация қилди | Qalampir.uz\nОлам\t05 Июнь 11:04 43381\nҚирғизистоннинг Ўш вилояти Чон-Олай туманида бешта қишлоқ аҳолиси эвакуация қилинди. Бунга тожик-қирғиз чегарасидаги кескинлик сабаб бўлди. Биргина Жекенди қишлоғининг 8 мингга яқин аҳолиси ўз уйларини тарк этган, деб хабар бермоқда “24.kg” ахборот агентлиги.\n“Баъзи фуқаролар аллақачон Дараут-Қўрғон қишлоғига етиб келган. Уларнинг барчаси маҳаллий аҳолининг уйларида жойлашган. Эвакуация қилинганларни жойлаштириш учун спорт заллари ва ижтимоий иншоотлар аллақачон тайёрлаб қўйилган, аммо ҳозиргача у ерда ҳеч ким йўқ”, дейилган хабарда.\nТаъкидланишича, Чон-Олай туманида ҳозирча вазият барқарор. Можаро авжига чиққан тақдирда хавфсизликни таъминлаш мақсадида аҳоли эвакуация қилинаётгани айтилган.\nЭслатиб ўтамиз, Тожикистон Республикаси ҳарбий хизматчилари 4 июнь куни соат 03:00 да Қирғизистон Республикаси ҳудудига 1000 метр чуқурликдан кириб, Ўш вилояти Чон-Олай тумани “Унжу-Булак” давлат чегарасининг таърифланмаган қисмида контейнер ўрнатганди.\nТожикистон Республикаси Миллий хавфсизлик давлат қўмитаси Чегара қўшинлари Матбуот маркази Қирғизистон томони тарқатган баёнотнинг ҳақиқатга мос келмаслигини қайд этиб, уни рад этганди.\n02 Август 13:59 33834\n03 Август 15:51 27209\n03 Август 13:06 25950\n04 Август 12:37 23113\n03 Август 15:01 22439


2021 йилнинг 2 март куни соат 21:00да 43 ёшли Ғафур С. укаси, 37 ёшли Шавкат С. билан Самарқанд вилояти Ургут туманида жойлашган “Korzinka.uz” савдо маркази олдида 29 ёшли Ҳасан Ў.ни қўл ва оёқлари ҳамда таёқ билан уриб, унга жароҳат етказган.\nИИВ ҳузуридаги Тергов департаменти хабарига кўра, суд-тиббий экспертиза хулосасида Ҳасан Ў.да оғир тан жароҳатлари аниқлангани кўрсатилган.\nОлиб борилган терговга қадар текширув ҳаракатлари давомида, Ҳасан Ў. Ғафур С.нинг турмушга чиқмаган қизи шаънини булғаш мақсадида гап-сўз тарқатиб юрганлиги сабабли ушбу жиноят содир бўлгани аниқланган.\nМазкур ҳолат юзасидан Ургут тумани бўйича ИИО ФМБ ҳузуридаги Тергов бўлими томонидан Ғафур С. ва Шавкат С.га нисбатан Жиноят кодекси 104-моддаси 2-қисми “к,л” бандлари (Қасддан баданга оғир шикаст етказиш) билан жиноят иши қўзғатилган.\nҲозирда тергов ҳаракатлари олиб борилмоқда. Жиноят кодекси нормаларига кўра, бу турдаги жиноятлар учун беш йилдан саккиз йилгача озодликдан маҳрум қилиш жазоси тайинланади.


Стерлинг: «Реал» - фантастик клуб»\nРеал МадридРаҳим Стерлинг\n«Манчестер Сити» ҳужумчиси Раҳим Стерлинг «Реал» клубининг унга қизиқаётганлиги борасидаги хабарларга жавоб берди.\n«Манчестер Сити»да бахтлиман. Шу билан бирга янги чақирувлар учун доим очиқман. «Реал» - фантастик клуб. Бу жамоанинг қай даража катта клуб эканлиги барчага маълум. Шунга қарамай, «Манчестер Сити» билан амалда шартномам мавжуд, буни ҳурмат қилишим керак. Аммо, тан оламан «Реал» чинданам фантастик клуб», - дея Стерлингнинг сўзларини келтирмоқда AS.\nМаълумот учун, Раҳим Стерлинг 2015 йилдан буён «Манчестер Сити» шарафини ҳимоя қилиб келмоқда. Ҳужумкор яримҳимоячи жорий мавсумда АПЛ доирасида 23 ўйинда майдонга тушиб, 11та гол ва 2та голли узатмага муаллифлик қилган.


Чирчиқда маст киши улфатини уриб-тепиб, ўлимига сабабчи бўлди - Халқ сўзи\nЧирчиқда маст киши улфатини уриб-тепиб, ўлимига сабабчи бўлди\n14:46 05 Январь 2019 Жамият\n4 январь куни Тошкент вилоятининг Чирчиқ шаҳрида қотиллик содир этилди. Бу ҳақда ИИВ Жамоатчилик ва ОАВ билан алоқалар бошқармаси хабар берди.\nШаҳарнинг 9-микрорайонида яшовчи Г.Х. (исмли аёл)нинг уйида унинг расмий никоҳсиз турмуш ўртоғи Р.А ўз таниши М.Д. билан биргаликда спиртли ичимлик ичиб ўтирган вақтида, улар ўртасида ўзаро жанжал келиб чиққан.\nОқибатда Р.А. танишининг бошига қўл-оёқлари билан уриб-тепиб жароҳат етказиши натижасида М.Д. воқеа жойида вафот этган.\nҲолат юзасидан жиноят иши қўзғатилиб, Р.А. ушланган. Тергов ҳаракатлари олиб борилмоқда.


Бугун оқшоми. АҚШ байкотига қўшилмаган Ўзбекистон, Жаҳонгир Ортиқхўжаев ҳисоботи, Кеннеди ўлдирилишига оид янги маълумотлар - Bugun.uz\nБугун оқшоми. АҚШ байкотига қўшилмаган Ўзбекистон, Жаҳонгир Ортиқхўжаев ҳисоботи, Кеннеди ўлдирилишига оид янги маълумотлар\n21:00 | 16-12-2021\nҲокимликлар ўз мулкини «совға қилиш» давом этмоқда. Когонда фуқаро ўз савдо дўконини шаҳар ҳокимлигига беғараз топширди.\nБухоро вилояти Когон шаҳар ҳокимлигига 6 декабрь куни фуқаро Х.Рашидова шахсий мулки бўлган шаҳар бош бекати ҳудудидаги савдо дўконини топширди.\nТуман ҳокимлигининг «Bugun.uz»га маълум қилишича, фуқаро Х.Рашидова ўзига шахсий мулк сифатида тегишли бўлган Когон шаҳар бош бекати ҳудудидаги ҳажми 60 квадрат метр бўлган савдо дўконини Когон шаҳар ҳокимлигига беғараз топшириши тўғрисида ариза ёзган. Шундан сўнг ҳокимлик қарорида ушбу мурожаат ижро учун қабул қилиниши белгиланган.\nҲокимлик матбуот котибининг сўзларига кўра, ҳозирги кунда бино бўш турибди ва ҳеч кимга берилмаган. Аммо келажакда бу бино бирор ижтимоий ҳимояга муҳтож оилага турмуш тарзини яхшилаб олиши учун ижара-шартнома асосида берилади.\nЖаҳонгир Ортиқхўжаев Сенатда ҳисобот топширди. Ҳоким қурилиш майдонларида кесилиб, нобуд бўлган дарахтлар борлигини тан олди. Ғофур Ғулом боғидаги дарахтлар муаммосига ҳам тўхталди.\nОлий Мажлис Сенатининг 16 декабрь кунги ялпи мажлисида Тошкент шаҳар ҳокими Жаҳонгир Ортиқхўжаевнинг пойтахт ҳудудларини ривожлантириш ҳақидаги ҳисоботи эшитилди.\nҲисоботда шаҳарда қурилиш объектларининг кескин кўпайиши натижасида ҳосил бўлаётган чангни сув сепиб, бостириш чораси етарлича кўрилмаётгани атмосфера ҳавосига чангнинг меъёрдан ортиқ чиқарилишига олиб келаётгани таъкидланди.\nҲоким, шунингдек, қурилиш майдонларида қанчадан-қанча дарахтлар кесилиб кетганини тан олган.\n«Мен уни тан оламан. Қурилиш майдонларида кесилиб кетган, нобуд бўлган дарахтлар бор. Буни ҳам тан оламан. Лекин охирги пайтда сувнинг ер сатҳидан пасайиши бу қурилишларга асло боғлиқ эмас. Чунки дунёда экологиянинг ўзгариб бориши фақат Тошкентга эмас, умуман, бутун дунёга таъсир ўтказмоқда», — дейди Жаҳонгир Ортиқхўжаев.\nТошкент шаҳар ҳокими Ғофур Ғулом боғи масаласига ҳам тўхталди. Ортиқхўжаев у ердаги ободонлаштириш ишлари қайта кўриб чиқилишини маълум қилди.\n«Ғафур Ғулом парки икки йил олдин инвесторга берилган. Бизга кўрсатган, Президентга кўрсатилган лойиҳасида ҳеч бир дарахтни кесмаслик, пляж зоналарини қолдириш, реконструкция қилиш ва қўшимча янги аттракционлар қуриш белгиланган эди.\nЛекин инвестор, мана, бир йилдан ошди, ўзига қўйилган вазифаларни бажармади. Мен буни қайта кўриб чиқишни таклиф қиламан. Буни қайта кўриб чиқамиз», — деган Тошкент ҳокими.\nЎзбекистон АҚШ бошлаб берган бойкотга қўшилмайди. Мамлакат делегацияси Пекин шаҳрида старт оладиган XXIV Қишки Олимпия ўйинларида иштирок этади.\nПекин шаҳрида старт оладиган XXIV Қишки Олимпия ўйинлари бошланишига роппа-роса 50 кун қолди. Айни пайтда ўзбекистонлик спортчиларнинг Пекин–2022 қишки Олимпия ўйинларига тайёргарлиги қизғин давом этмоқда.\n«Bugun.uz» манбасига кўра, АҚШ томонидан илгари сурилган Пекин Қишки олимпиадасини дипломатик бойкот қилиш ташаббуси Ўзбекистон томонидан қўллаб-қувватланмайди.\nАввалроқ Оқ уй матбуот котиби Жен Псаки АҚШ президенти Байден маъмурияти Хитойнинг Шинжондаги инсон ҳуқуқлари бузилишига қарши баёнот сифатида 2022 йилда бўлиб ўтадиган Қишки олимпиада ўйинларига ҳеч қандай дипломатик вакил юбормаслигини маълум қилганди. Шунга қарамай, АҚШ спорт жамоаси маъмурият томонидан тўлиқ қўллаб-қувватланади ва улар мусобақада иштирок этади.\n«Bugun.uz» колумнисти Ҳабибулло Мўйдинов ушбу бойкотга атаб карикатура чизди.\nДеновдаги савдо мажмуасида юзага келган чақнаш ҳодисаси бўйича тергов қилинаётган жиноят иши доирасида 15 декабрь куни Денов шаҳар газ бўлими бошлиғи, «Ҳудудгаз Сурхондарё» газ таъминотининг 2 нафар ходими жами 3 нафар шахсга Жиноят кодексининг 116, 214-моддалари билан айб эълон қилиниб, қамоққа олиш эҳтиёт чораси қўлланилди;\nШавкат Мирзиёев давлат ташрифи билан Кореяда бўлиб турибди;\nАҚШда собиқ президент Кеннедининг ўлдирилишига оид қўшимча маълумотлар эълон қилинди.\nОшкор қилинган ҳужжатлардан бирида расман қотил деб ҳисобланган Ли Харви Освальд Кеннеди ўлдирилишидан бир неча ой олдин Куба ва СССР элчихоналарига виза аризаси билан боргани қайд этилган. Бошқа ҳужжатда Освальд СССР элчихонаси консули билан учрашгани ҳақида хабар берилган. Таъкидланишича, у Марказий разведка бошқармаси маълумотларига кўра, СССР Давлат хавфсизлик қўмитасининг «шартнома бўйича қотиллик» бўлими билан чамбарчас боғлиқ бўлган.\nКелтирилишича, Жон Кеннедининг ўлдирилиши ҳақидаги ҳужжатларни ошкор қилишни бошлашга туртки берган 1992 йилда қабул қилинган қонунда ҳужжатларнинг барчаси 25 йил ичида, яъни 2017 йилнинг октябригача эълон қилиниши шарт экани кўрсатилган. 1992 йилнинг июль ойида Миллий архивлар бошқармаси ҳужжатларни махфийликдан чиқаришни бошлаган, бироқ уларнинг айримларини чиқариш АҚШнинг ўша пайтдаги президенти Дональд Трампнинг илтимосига кўра кечиктирилган. Сўнгги ҳужжатлар 2022 йил 15 декабрда эълон қилиниши айтилган.


Республикамизда урчитиладиган эчки зотлари - Agronet.uz\nМуаллиф Агроном 19.04.2019\nЭчкилар кўпинча қўй сурувларида етакчи сифатида боқилади. Бу жиҳатдан серкалар айниқса яхши бўлади. Эчкиларнинг тишлари қўйларникига қараганда анча яхши сақланади. Шунинг учун уларни 9-10 ёшгача боқиш ва фойдаланиш мумкин.\nЮртимизда урчитилаётган эчкилар зоти жиҳатидан 3 турга бўлинади: жайдари, сержун, серсут.\nЖайдари эчкилар анча катта ва бақувват гавдага эгадирлар. Така хамда урғочиларнинг шох ва қулоқлари узун, қулоқлари осилиб туради. Жайдари эчкиларнинг кўпчилиги оқ ва қора рангли бўлиб малла, буз ва бошка хил ранглари хам учрайди. Урғочи жайдари эчкиларнинг тирик вазни 45 килограмм, такаларники тахминан 60 килограмм келади. Жайдари эчкиларнинг жуни бир хил эмас. Уларнинг жуни жуда дағал ва узун қилтиқдан ҳамда жуда майин ва нозик тивитдан иборат бўлади. Эчкилардан 100-150 грамм қимматбаҳо тивит олса бўлади. Ҳар эчкидан олинадиган жун миқдори 500 граммдан ошмайди. Ундан ташкари жайдари эчкилар яхши сифатли тери ҳам беради. Жайдари эчкилар 5 ойлик соғин даврида 130-150 кг сут берадилар, шунинг 60-80 кг сутини улоқлар эмадилар. Сутининг ёғлилиги 4,5% ни ташкил этади.\nСержун эчкилар ярим майин оқ жун беради. Бу жундан баҳмал, духоба, парда тўқималар ишлаб чиқарилади. Ўзбекистонда урчитилаётган сержун эчкилардан йилига бир марта қирқилганда урғочилардан 2,2 кг, такаларидан эса 3-3,5 кг жун олинади.\nСержун такалар орқага ва ён томонларга қайрилиб турадиган узун бурама шохли бўлади. Хар 100 та эчкидан 100-105 бош бола олинади. Сертивит эчкиларнинг оқ ва қорамтир рангли тивит берадиган 2 гуруҳи урчитилади. Улар пишиқ гавдали ва чидамли бўлиб, тоғ-тошлар орасидаги қияликларда жойлашган яйловларда ўтлайдилар. Сертивит эчкиларнинг урғочиларидан 300-500 граммгача, такаларидан 450-500 граммгача тивит олинади.\nСерсут эчкилар. Бундай эчкилар асосан Тошкент ва Самарқанд вилоятларида урчитилади. Серсут эчкилар четдан келтирилган бўлиб, Зааннен (Швейцар эчкиси), ёки серсут рус эчкиларининг авлодларидир. Зааннен эчкиларининг авлодлари одатда оқ тусли бўлиб, ўта сетсутлидирлар. Улар соғин даврида ўрта ҳисобда 500 литр, энг яхшилари эса 900-1000 литр дан ҳам кўп сут беради. Сутининг таркибида 3,5-4,0 % ёғ бўлади. Улар йирик эчкилар бўлиб, тирик вазни 50 кг атрофидадир. Серпуштлиги – ҳар 100 бош она эчкидан 145 тадан улоқ олинади. Жуни сийрак, тивитсиз бўлади. Бу эчкиларнинг жуни қирқилмайди. Гўштининг сифати жайдари эчкиларникидан пастроқ бўлади.\nМанба: «Чорвачилик асослари», Б.О. Абдолниёзов\n№11 сони 2019 йил Ноябрь\nЭнди хўл мевалар Хитойга машина ва темир йўл орқали кириши мумкин\n№10 сони 2018 йил Октябрь\nAgronet © 2018-2019. Developed by Fenx.


БАНК ИШИДАН УСТУН КЕЛГАН МАҲОРАТ - Darakchi\nБАНК ИШИДАН УСТУН КЕЛГАН МАҲОРАТ\nРекорд 25.12.2017, 13:01\nТабиат гулларининг ҳар бири турфа рангда, ҳар бири ўзига хос гўзал. Шундан бўлса керак, рассомми, шоирми, ижодкор борки, табиатнинг бу мўъжизаларини ўз асарларида намоён этишни истайди. Бугунги қаҳрамонимиз Лайло Ўлмасова эсабошқа ижодкорлардан фарқли ўлароқ дунё гулларини оддийгина шакардан ярата оладиган ноёб истеъдод соҳиби. У яратган ишларни кўриб қойил қолмасликнинг иложи йўқ. Чунки унинг шакардан ясаган гуллари худди табиийга ўхшайди. Ижтимоий тармоқларда Лайло Ўлмасованинг гўзал ижод намуналарини кўрганлар ҳам ўзларининг ҳайратларини яшира олишмаяпти. Биз эса мазкур саҳифамизда ноёб қобилият соҳибаси ҳамда унингижодий ишлари билан сиз муштарийларни ҳам таништирмоқчимиз...\n— Лайло опа, энг аввало, барчани лол қолдираётган қўл ишларингиз қандай яратилаётганини тушунтириб берсангиз...\n— Турли ранглар ва безаклардан иборат бу гуллар оддийгина шакардан ясалади. Аслида биринчи марта кичик-кичик гулларни фақат торт ва пишириқларни безаш учун ясагандим. Кейинчалик эса катта-катта манзарали гулларни ҳам яратиш иштиёқи пайдо бўлди. Қизиқишим ва ўрганишларим сабаб илк гулдастамни яратдим. Аммо бу ишда энг муҳими сабр-қаноат эканлигини ёддан чиқармаслик керак. Масалан, бир гулни яратиш учун шакарли қиём тайёрланади, 2-3 см.ли махсус ўқловчалар билан юпқа қилиб ёйилади ва керакли шакллар кесиб чиқилади. Кейин уларни бир қанча муддат қуритишга қўямиз. Шундан сўнг эҳтиёткорлик билан қисмларни йиғиб, гул ҳолатига келтирамиз. Қилаётган ишим чиройли чиқиши учун рангларга катта эътибор бераман. Масалан, қайси гулни ясаётганимга қараб, табиат уни қандай яратган бўлса, мен ҳам ўшандек ясашга, энг кичик элементларини ҳам тўлиқ акс эттиришга ҳаракат қиламан. Хуллас, ҳар бир гулни яратишим учун икки кун вақт кетади.\n— Бу ноёб ҳунар билан қачондан буён шуғулланасиз ва қаердан ўргангансиз?\n— Мен аслида, ҳунарманд ҳам, қандолатчи ҳам эмасман. Молия институтини тугатиб, 15 йил банкда ишладим. Бундан беш йил олдин иккинчи фарзандим туғилганда бола парвариши учун таътилга чиққанимда, бекор ўтирмаслик учун интернетдан турли хил таом ва пишириқлар пиширишни ўргана бошладим. Асосан қандолат маҳсулотларига алоҳида қизиқишим бор эди. Секин-секин ҳар хил пишириқлар пишириш жараёнида ўзим ҳам турли ихтиролар қилиб, ижтимоий тармоққа жойлай бошладим. Қизиғи, кўпчилик буни жуда яхши кутиб олди. Ҳатто парҳез таомларни мазали қилиб тайёрлаш мумкинлиги борасида ҳам янгича ёндашувларни ўйлаб топдим. Кейинчалик бу борада ташкил этилган кўплаб маҳорат-сабоқларга бориб тажрибамни янада ошириб бордим. Ширинликларни безаклар орқали ноодатий кўринишда тайёрлаш билан бошлаган ишим маҳсулотлардан манзарали гулларни ясашгача бориб етди. Мана, кўриб турибсизки, ички қизиқиш ва мавжуд қобилият банк ишидан устун келди.\nЛайло Ўлмасовани ҳақиқий замонавий аёл, дейиш мумкин. У мутахассислиги, яхшигина иши бўла туриб, тинимсиз изланишлар, ўрганишлар билан ўзининг ноёб қобилиятларини шакллантира олган инсон. Қаҳрамонимиз яратган қўл меҳнати маҳсулотларига қараб, ўзидан ва қилаётган ишидан мамнун. Унинг қўллари банк компьютерларида ҳисоб-китоб қилиш учун эмас, айнан ана шундай бетакрор гўзаллик бунёд этиш учун мўлжалланганини ўз вақтида англаб етган. Балки, бу гуллар нима мақсадда ишлатилишига қизиқаётгандирсиз? “Булар бозорларда бисёр бўлган гул ва сувенирлардан ўзгача. Уларни яқин инсонларга совға қилиш ва узоқ муддат сақлаш мумкин. Энг яхши томони эса қизиқувчан болажонлар бу гулларни бемалол истеъмол қилишлари ҳам мумкин”, дейди Лайло опа. Ажабмас, у кейинчалик машҳур бино-иншоотлар кўринишидаги ширинликларни ҳам яратса. Биз эса қаҳрамонимиздан янгидан-янги бетакрор санъат асарларини кутиб қоламиз.


12:30 / 30.11.2017\nБундан аввал Kun.uz сайтида бир неча марта Ўзбекистон Ёшлар иттифоқи томонидан тасдиқланган логотип, ушбу унга мукофот сифатида сарфланган 10 миллион сўм ва танлов ҳақида танқидий мақолалар эълон қилинганди. Шунга қарамай, ҳанузгача бу масалага ойдинлик киритишнинг имкони бўлмади.\nЭндиликда Иттифоқ эълон қилган Ёшлар иттифоқи мукофоти ҳам кишини шубҳага солмоқда. Қуйида ушбу «танлов»га ҳужжат юборишни истаган ёш журналистнинг бошига тушганлари ҳикоя қилинади.\n«Ташкилотнинг (0371) 244 00 55 телефон рақамига 15 ноябрь куни қўнғироқ қилиб, Ёшлар иттифоқи мукофотига номзодларнинг ҳужжатлари қай тартибда қабул қилинаётгани билан қизиқдим. «...Мен бу ҳақда тўлиқ маълумотларни билмайман», деган ЁИ ходими 95 170 90 27 рақамига қўнғироқ қилиб саволимга жавоб олишим мумкинлигини айтди. Сим қоқдим... Афсус, «сиз терган рақам ўчирилган», жавобинигина эшитдим, холос.\nШундан сўнг ижтимоий тармоқларда фаол бўлган ЁИ марказий кенгаши ходими Гулчеҳра Ашуровага шахсий хабар ёздим. Мукофотга номзодлар ҳужжатларни қай тартибда топшириши мумкинлиги мени қизиқтираётганди. Ҳужжатларни қабул қилиш якунланишига 10 кун қолган бўлсада ҳали мукофот низоми тасдиқланмагани ҳақидаги жавоб хабари мени ҳайрон қолдирди.\nБир неча кундан сўнг Ёшлар иттифоқининг сайтида кутилган Низом эълон қилинди. Аммо унда аниқ-тиниқ қилиб ҳужжатларни қабул қилувчи (етказиб берувчи, сараловчи) ташкилотлар кўрсатилмаганди.\nЎзбилармонлик қилиб Ўзбекистон журналистлар ижодий уюшмасига қўнғироқ қилдим. «Хабаримиз йўқ», дейишди. Бўлди-да, деб барига қўл силтадим. Шу вақтда вилоятда журналист бўлиб ишлаётган, ҳамкасблар, курсдошлар орасида «ўзи ҳам, қалами ҳам ўткир», деб тарифланадиган курсдошим ҳам қўнғироқ қилиб, Ёшлар иттифоқи мукофоти ҳақида сўраб қолди. У ҳужжатларини менга юборгани, эртага олиб ЁИга олиб бориб топшириб қўйишимни илтимос қилди. Икки кун кимга топшириш мумкинлигини ўйлаб бошим қотди. Шу вақт ичида курсдошим ҳам, мен ҳам таниш-билиш журналистлардан аниқ манзил ва маълумотларни сўрадик. Жавоб битта бўлди: «Билмайман»!\n23 ноябрь. Курсдошимнинг ҳужжатларини олиб Ёшлар иттифоқи марказий кенгаши дарвозасидан илк бор хатладим. Эшик ёнида турган тенгдош йигит менинг мақсадимни тинглади ва «Фуқаролар қабулхонаси»га йўналтирди, у ердаги мутахассислар мақсадимни тинглаб, ҳужжатларни кўздан кечириб, Девонхонага юборишди, у ердагилар «иккинчи қават, ўнг қўлдаги иккинчи эшик», дейишди, ўнг қўлдаги иккинчи эшик ортидаги ходима мақсадимни тинглагач, Ўзбекистон матбуот ва ахборот агентлиги орқали уларга ҳужжатларимизни тақдим қила олишимиз мумкинлигини «тушунтирди».\nАгентликка қўнғироқ қилиб бўлган масалани айтдим «бизни бу ҳақда ҳеч ким огоҳлантиргани йўқ, бизда номзодларнинг ҳужжати ва рўйхати шакллантирилмаяпти», йўсинида жавоб олдим. Шу топда футбол мухлислари учун таниш бўлган «Ана холос!..» жумласи тилимда ихтиёрсиз айланди.\nБўлган воқеани умидвор курсдошимга етказдим, унинг ҳам ҳафсаласи пир бўлиб гўшакни қўйди.\n... эртаси куни тонгда вилоятдан яна ўша курсдошим қўнғироқ қилиб устоз журналистларимиздан биридан ёрдам сўрагани ҳақида ийманибгина маълум қилди. Ҳали тўлиқ бу ҳақда хабардор эмаслигини айтган агентлик ходимларининг бирига номзоднинг ҳужжатларини бериб қайтдим ҳамки, мени бир савол ўйлантирарди: ёшлар ўртасида анчайин қизиқиш уйғотган, номдор, залворли мукофотга ҳужжатларни қабул қилиш тугашига бир кун қолган бўлсаю, нега ҳеч бир ташкилот бундан бохабар эмас. Нега номзодлар кўчада ўз ижодий ишлари билан сарсон (ЁИ биносида мен каби саргардонлар кўплигининг гувоҳи бўлгандим). Шу орада вазирликларнинг баъзи вилоятлардаги бўлимларидан ҳам маълумот сўрадик, улар ҳам бундай мукофотга ўзлари номзод юбориши кераклигидан огоҳ эмас.\nЛўнда қилиб айтганда, гап кўп, ўтин кам. Тўғри эмасми?! Ҳа, айтганча - Ёшлар мукофотига ҳужжат топширишга улгурдингизми?»\nлоготип ёшлар иттифоқи\nMcDonald's аёллар байрами муносабати билан илк бор логотипини ўзгартирди\nLacoste логотипидан тимсоҳни вақтинча олиб ташлади\n«Навбаҳор»нинг янги логотипи кўчирмачилик маҳсули экани маълум бўлди\nМашҳур брендларнинг илк логотипи қандай бўлган?


Абу Дардо розияллоҳу анҳу (2-қисм) — Исломобод\nСиз шуердасиз Бош саҳифа → Абу Дардо розияллоҳу анҳу (2-қисм)\nislomobod Декабрь 7, 2018 0 Изоҳ\n…бир куни у кишининг ҳузурларига бир қанча одамлар меҳмон бўлиб келишди. Ўта совуқ кеча эди. Абу Дардо розияллоҳу анҳу уларни оддий таом билан меҳмон қилдилар. Ухлайдиган вақт бўлганида Абу Дардо розияллоҳу анҳу меҳмонларга ёпинчиқ бермадилар. Меҳмонлар ухламоқчи бўлишди, аммо, мезбон уларга ёпинчиқ бермагани ҳақида ўзаро гаплашишди. Шунда ичларидан бири туриб: “Мен хозир бориб Абу Дардога айтаман” деди. Бошқаси: “Йўқ, йўқ, қўй бу гапни қандай айтасан, биз уяламиз” деб уни қайтарди. Лекин ҳалиги киши гапга кирмасдан Абу Дардо розияллоҳу анҳу ётган ҳужранинг эшиги олдига борди. Қараса Абу Дардо ёнбошлаб ётибди. Аёллари эса ёнларида ўтирган экан. Устиларига ёпишга иссиқдан ҳам, совуқдан ҳам тўса олмайдиган оддий юпқагина матодан бўлак ҳеч вақо йўқ экан. Ҳалиги киши бу ҳолатдан ажабланиб: “Эй Абу Дардо, сизларга нима бўлди, қани уй анжомларингиз?” деб сўради. Шунда Абу Дардо розияллоҳу анҳу: “Биз уй анжомларимизни, дунё матоҳларимизни кетма-кет нариги дунёга жўнатаяпмиз. Агар мана шу ҳовлида бизнинг бирор нарсамиз бўлса эди, уни албатта сизларга берган бўлар эдик. Биз охират сари борар йўлимизда катта ва ўтиш қийин бўлган бир тепалик борлигини кўрдик. Билдикки, юки енгил киши ўша тепаликдан юки оғир кишидан кўра осонроқ ўтар экан. Биз ўз юкларимизни енгиллатиб ўша тепаликдан осон ўтишни истадик”, деб жавоб бердилар. Сўнгра ҳалиги кишига қараб туриб: “Энди нима учун матоҳларимиз йўқлигини тушундингми?” дедилар. Ҳалиги киши “Ҳа тушундим, Аллоҳ сени мукофотласин” деди…\nКўкалдош ўрта махсус ислом билим юрти талабаси Камолов Абдулбасир.


КУЗАТУВЧИЛАР ФАОЛИЯТИДА - Ўзбекистон овози газетаси\nхолислик бош мезон бўлиши зарур\nМамлакатимизда сайлов кампанияси халқаро меъёрларга, миллий сайлов қонунчилигига, унда белгиланган очиқлик, ошкоралик ва адолатлилик каби демократик тамойилларга тўла мос ҳолда ташкил этилмоқда. Сайловларнинг демократик талаблар асосида ўтиши бевосита бу жараёнда иштирок этадиган кузатувчилар фаолиятига ҳам боғлиқ. Кузатувчиларнинг сайлов жараёнида тутган ўрни, уларнинг ваколат ҳамда мажбуриятлари нималардан иборат?\nЎзХДП Марказий Кенгаши эксперти, сиёсатшунос Абдулла Абдухалилов билан ана шу мавзуда суҳбатлашдик.\n— Айтинг-чи, нима учун сайлов жараёнида кузатувчиларнинг иштирок этиши демократик тамойилларнинг муҳим белгиси ҳисобланади?\n— Кузатувчи, энг аввало, сайлов билан боғлиқ барча жараёнларга четдан туриб холис баҳо беради. Бу эса сайловга тайёргарлик кўриш ҳамда уни ўтказишда очиқ ва ошкораликни таъминлашнинг муҳим белгиси ҳисобланади. Кузатувчилар ички ва ташқи бўлиши мумкин. Ички кузатувчилар сиёсий партиялар ҳамда ўзини ўзи бошқариш органлари томонидан кўрсатилади. Ташқи кузатувчилар эса халқаро ташкилотлар, хорижий мамлакатлардан таклиф этилади.\nАмалдаги қонунчиликка кўра, сайлов комиссиялари фуқароларни ўз ишларидан, сайлов округлари, участкалари тузилганлиги, сайлов комиссияларининг таркиби, уларнинг жойлашган манзили ва иш вақтидан воқиф этади. Шунингдек, сайловчиларнинг ҳамда сайловда иштирок этаётган сиёсий партияларнинг рўйхати билан таништиради, депутатликка номзодлар хусусидаги маълумотлар, овоз бериш ва сайлов якунларидан хабардор қилади. Мазкур жараёнда эса кузатувчилар бевосита иштирок этади.\nХусусан, сайловга тайёргарлик кўриш ва уни ўтказишга доир барча тадбирларда, шунингдек, сайлов куни овоз бериш хоналарида ва овозларни санаб чиқишда депутатликка номзодлар кўрсатган сиёсий партиялардан, фуқароларнинг ўзини ўзи бошқариш органларидан биттадан кузатувчи, оммавий ахборот воситаларининг вакиллари, бошқа давлатлар, халқаро ташкилотлар ва ҳаракатлардан кузатувчилар қатнашиш ҳуқуқига эга.\nҚайд этиш лозимки, манфаатдор ташкилотлар ўз кузатувчилари тўғрисида округ сайлов комиссияларига сайловга кечи билан ўн беш кун қолганида маълум қилиши талаб этилади. Округ сайлов комиссияси манфаатдор ташкилотдан ариза олинганидан кейин беш кун ичида тегишли вилоят, туман, шаҳар сайлов комиссияси белгилаган намунадаги мандатни кузатувчи учун беради.\n— Кузатувчилар қандай ҳуқуқларга эга?\n— Бизга маълумки, кузатувчи сайлов билан боғлиқ барча муҳим жараёнларда иштирок этиши мумкин. Яъни, депутатликка номзодлар кўрсатишга бағишланган йиғилишларда, округ ва участка сайлов комиссияларининг мажлисларида қатнашади. Шунингдек, уларга сайлов участкасида тайёргарлик ишларининг боришини, овоз бериш учун сайлов қутиларининг жойлаштирилиши ва муҳрланишини, фуқароларга сайлов бюллетенларининг берилишини кузатиш ҳуқуқи берилган.\nКузатувчилар овозларни санаб чиқишда ва участка сайлов комиссиясининг баёнларини тузишда ҳозир бўлиши, сайлов натижалари тўғрисидаги ҳужжатларнинг тегишли сайлов комиссияси томонидан тасдиқланган нусхаларини сўраш ва уларни олиш, башарти сайлов участкасида қонун бузилишига йўл қўйилган деб ҳисоблаш учун асос бўлса, ўз кузатувлари тўғрисида юқори сайлов комиссиясига маълум қилиш каби ҳуқуқларидан фойдаланиши мумкин.\n— Кузатувчилар учун нималар тақиқланади?\n— Энг аввало, кузатувчи сайловчи сайлов бюллетенига ўз белгисини қўяётган пайтда яширин овоз бериш кабинасида ёки хонасида бўлиши мумкин эмас. Бундан ташқари, сайловчиларга таъсир ўтказиш, бирон-бир ташвиқот материали ёки адабиёти тарқатиши ман қилинади. Ўз навбатида бошқа сиёсий партиядан кўрсатилган номзодлар ҳақида салбий ахборотлар беришига ҳам йўл қўйилмайди.\nШунингдек, кузатувчилар сайловчилардан уларнинг кимни ёқлаб овоз берганликларини суриштириши ёки сайловчиларга сайлов бюллетенига белги қўйишда бирон-бир тарзда ёрдам кўрсатиши, участка сайлов комиссиясининг фаолиятига, шу жумладан, сайлов қутиларини муҳрлашда, уларни очишда, овозларни санаб чиқишда аралашиши тақиқланади.\n— Хорижий давлатлар ҳамда халқаро ташкилотлардан кузатувчиларни таклиф этилиш тартиби ҳақида гапириб берсангиз?\n— Демократик тамойиллар устувор бўлган давлатда ўтадиган ҳар қандай сиёсий жараён жаҳон жамоатчилиги, хусусан, халқаро ташкилотларнинг эътиборида бўлади. Ўзбекистон ҳам мустақил демократик давлат сифатида кўплаб халқаро ташкилотларга аъзо бўлган. Сайлов жараёнида кузатувчилар сифатида мазкур халқаро ташкилотлар ҳамда чет давлатлар вакиллари иштирок этиши мумкин. Кузатувчиларнинг келиши ҳамда уларнинг сони ҳар икки томоннинг келишуви асосида белгилаб олинади.\nХалқаро кузатувчилар парламент қуйи палатасига сайловда иштирок этадиган сиёсий партиялар, Қонунчилик палатаси депутатлигига рўйхатга олинган номзодларга сайловолди ташвиқоти олиб бориш борасида яратилган имкониятлар, сайловчилар рўйхатини тузиш ва аниқлаштириш жараёни, шунингдек, мамлакат ижтимоий-сиёсий ҳаётини янада либераллаштириш, хусусан, сайлов қонунчилигига киритилган ўзгартиришлар ҳақида батафсил маълумот олиш ҳуқуқига эга.\nХорижий давлатлар ҳамда халқаро ташкилотларнинг кузатувчилари сайлов жараёнини холис ўрганиш асносида Олий Мажлис Қонунчилик палатасига сайловни кузатиш натижалари бўйича якуний баёнот тайёрлайди ҳамда сайловнинг эртаси куни тақдим этади.\nХулоса ўрнида шуни айтиш керакки, сайлов — халқнинг ўз хоҳиш-иродасини билдириши, фуқароларнинг давлат ишларини бошқаришда иштирок этишининг асосий шаклидир.\nШу боис сайлов жараёнида амалдаги қонунчиликка риоя этилиши, округ ва участка сайлов комиссияларининг қонунийлик, ошкоралик, мустақиллик ва адолатлилик тамойилларига асосланган аниқ, уюшган фаолиятини таъминлашда хорижий ва маҳаллий кузатувчилар муҳим ўрин тутади. Асосийси, уларнинг фаолиятида холислик бош мезон бўлиши зарур.


«Саодат исмли ходима керак» - 31 Июля 2012 - ..::MuxliS.Biz.Uz::..\nВоскресенье, 01.08.2021, 12:50 Приветствую Вас Гость | RSS\nГлавная » 2012 » Июль » 31 » «Саодат исмли ходима керак»\nУйланганимга бир неча йил бўлди. Қизалоғим бор. Ўзимни бахтли оила эгаси деб ҳисоблардим, то бир воқеа рўй бергунича…\nАёлим ҳақида тўхталиб ўтсам. Оқила, доно, ақлли келинни топган онам бу ҳақда фахр билан гапиришни яхши кўради. Уйим ҳамиша саришта, фарзандларим озода ва тўқ. Ишдан қайтишимга турли мазали таомлар муҳайё. «Дадаси» деган сўз тилидан тушмайдиган хотинчамиз атрофимизда парвона. Шундай хотинга муносиб эр бўлганимдан фахрланаман, аммо ўзимча зуғум ҳам қилиб қўяман: «Рухсат сўрамай кўчага чиқма, маслаҳатлашмай иш бошлама, бекорчи гап сотма». У эса албатта итоат қилади. Ҳатто ухлаётганимда ҳам уйқуси зийрак. Устим очилиб қолса, кўрпани тортиб қўяди, лабим қуруқшаб кетса, бир пиёла сув келтириб, аста уйғотади. Хуррак отсам, билдирмасдан ёнбошимга ағдаради. Қисқаси, хотин эмас, аломат робот.\nУйдан кўнглим тўқлиги сабаб ишда бор кучимни сарфлаб ишлардим. Бир куни ҳориб-чарчаб одатдагидан эртароқ ухлаб қолибман. Телевизор ҳам ёқилганича қолибди. Биқинимдан аста туртиб уйғотган хотинимнинг мендан эшитган сўзларини билсангиз эди. Уйқу аралаш:\n— Диляхон! Киринг рухсат! — деб юборганимни биламан, ҳозиргина аста чимчиланган биқиним зарб билан мушт еди. Кўзларимни катта-катта очганимча ўрнимдан сапчиб турдим. Рўпарамда қўлларини белига қўйганча чақчайиб хотиним турарди. Аввалига ҳеч нарсани англамадим. Кўзларимни ишқалаб, саволомуз тикилдим. Наҳотки, шу аёл менинг хотиним бўлса?!\nБошимга «қарғиш дўли» ёғилди. Оғзидан тупукларини сачратганча жазавага тушган хотинимни тўхтатишнинг хеч иложи йўқ эди.\n— Диляхон? Вой, жувонмарг бўлгур-ей. Ким ўзи у? Қайси кўрсатган кароматига исмига хон қўшиб чақирасиз? Қаерга киришга рухсат беряпсиз?\nКалаванинг учини топиб, хотинимни бироз совутишимга кўп вақт кетди. Эй эркаклар, кечаси хотиним зийрак ухлайди, деб қувонманг. Ҳар бир ҳаракатингиз кузатув остида бўларкан.\nЭртасига кўчага хотиржам чиқдим. Ишга мен каби ёндашмаган одамларни ёқтирмайман. Мана, эрталабдан кечга қолаётган котибам таъбимни хира қилди. Ҳужжатлар стол устида қалашиб кетибди. Буларни ким рўйхатдан ўтказади? Эрталабки қаҳва ҳақида ҳам унутсам бўлади. Энди хонамга кетма-кетига тақиллатмай кираётган ходимларга жавоб-муомала қилишим керакми ёки бетиним жиринглаётган телефонгами? Уф-ф-ф! Қани у? Шунақаям масъулиятсизлик бўладими? Бас! Тоқатим-тоқ бўлди. Эртагаёқ ишдан бўшатаман.\nШу пайт эшик очилиб, йўлакда котибам кўринди. Йиғлайвериб кўзлари шишиб кетгандай кўринди. Сочлари ҳам бетартиб. Нима бўлди ўзи? Ишга ҳам шу аҳволда келадими одам деган. Оғзимдан чиқмоқчи бўлган танбеҳлар столим устига қўйилган қоғозни ўқиб таққа тўхтаб қолди. Котибам ишдан бўшаш ҳақида ариза ёзиб келган эди. Яна ўз хоҳишига кўра эмиш. Бу қанақаси? Бу ер унга ўйинчок эмас. Хоҳласа бўшайди, хоҳламаса йўқ. Қовоғимни очмай аризасига қўл қўйиб юбордим.\nЭнди янги котиба излаш керак.\nИшхонадаги аҳвол етмагандай, ўша кундан бошлаб уйда ҳам об-ҳаво чатоқ. Хотинчанинг келишимизга тайёрлаб қўядиган ёғликкина сомсалари-ю, ширин гапларини соғиндим. Ўтирсам ўпоқ, турсам сўпоқ.\n— Туз келтир.\n— Ҳа? Тузи паст эканми? Тузи баланд овқатни Диляхонникида ейсиз.\n— Нималар деб валдираяпсан?\n— Нима дей? Сиз кечаси унинг исмини айтиб чақирингу, биз индамай қараб ўтираверайликми?\n— Овозингни ўчир! У менинг котибам эди.\n— Жуда яхши. Бугун котибангизнинг исмини, эртага фаррош аёлнинг исмини айтиб уйқусиранг. Бечора хотин эса бир оғиз ширин сўзга зор ўтираверсин.\n— Сенга нима етишмаяпти ўзи?\n— Менга бирор нарса етишмаяпти, дедимми? Ҳаммаси тайёр, ҳаммаси бисёр. Фақат негадир менинг исмимни айтиб ҳеч ким уйқусирамайди. Бирор нарса керак бўлса дарҳол «Хоти-и-ин» дея буйруқ берилади. Биз эса тайёр қул. У ердаги котибангиз тайёрлаб кирган қаҳваси учун шундай мавқега эга. Биз кун бўйи ҳориб-чарчаб шунга ҳам лойиқ эмасмиз.\n— Сен жуда ҳам ҳаддингдан ошиб кетяпсан. Мен сенга ҳаммасини тушунтирдим-ку. Ахборотинг учун у бўшаш ҳақида ариза ёзди. Ишга енгил-елпи қарайдиган ходим менга керак эмас. Котибасиз қандай қийналаётганимни билсанг эди…\n— Яхши! Энди Лиля, Миласидан олинг. Қолаверса, енгил-елпи қарайдиган котибадан қутулганингиз учун раҳматни мен ва ойимга айтинг.\n— Ҳа! Унга қўнғироқ қилиб сизни тинч қўйишини айтиб роса адабини бердик. Энди қаҳвани ўзингиз дамлайсиз. Бугундан эътиборан қаттиқ назоратим остида эканингизни унутманг.\nШу-шу бўлди-ю биз ҳам хотинни «хотин ака» деб чақирадиган бўлдик. Ишга ўта масъулият билан қарашим менга қаттиқ панд берди. Газетага ишга таклиф ҳақидаги эълонни берганимизда ҳам фақат Саодат исмли ходима қабул қилиниш шартини айтиб ўтдик. Буниси эса ҳар эҳтимолга қарши. Чунки хотинимнинг исми Саодат-да.\nКатегория: Hikoyalar | Просмотров: 1174 | Добавил: Admin | Рейтинг: 0.0/0


Замонавий совчиларнинг илк саволи: Қизингиз «facebook»ка кирадими? | Бир пиёла чой\n← Пойтахтдаги квартиралар учун нархлар бироз ўсди\nКелинига қўл кўтарган қайнота →\nЗамонавий совчиларнинг илк саволи: Қизингиз «facebook»ка кирадими?\tPosted on October 18, 2016\tby birpiyolachoy ЗАМОНАВИЙ СОВЧИНИНГ ИЛК САВОЛИ: ҚИЗИНГИЗ facebookКА КИРАДИМИ?\nОила қуриш масаласи ҳамма даврларда ҳам энг муҳим мавзу бўлиб келган. Сабаби, жамият, давлат ва ҳатто замон тараққиётида оила аталмиш қўрғоннинг ўрни устувор. Лекин буни қарангки, ҳатто Аршни ларзага келтиргувчи оиланинг барбод бўлиши, ажралиш ҳолатлари илгари аҳён-аҳёнда юз берган ва ҳаммани таажжубга солган бўлса, бугунги кунда бу жараён ҳеч кимни ажаблантирмай қўйди.\nОилаларнинг бузилиши, сабаблар, оқибатлар ҳақида бугунгача жуда кўп баҳслар ва тортишувлар бўлган. Аммо бизнингча пойдевори мустаҳкам иморат ҳар қандай тўфонга, ҳар қандай тўполонга бардош бера олади. Шу сабаб оиланинг пойдевори бўлмиш келин ва куёвликка номзодларнинг оилавий ҳаётга тайёрлиги, уларнинг руҳий ва жисмоний етуклик даражаси бугун диққатимиз марказида.\n“ҲОВЛИНГИЗНИ СУПУРГАНИ КЕЛДИК, ЎРГИЛАЙ…”\nУнчалик қадим бўлмаган замонларда, (ҳархолда, бизнинг оналаримиз бу даврни жуда яхши эслашади) бўй етган қизларнинг уйлари бир гуруҳ аёллар учун “ов майдони” бўлиб ҳисобланган. Бу аёллар совчилар деб аталиб, уларнинг вазифаси бўй етган қиз истиқомат қиладиган хонадонларни аниқлаб, уйланиш арафасида турган йигитларга бу ҳақда хабар бериш ва ўртада воситачилик қилиб, уларни бир оилага бириктириб қўйиш бўлган. Совчилик анчайин масъулиятли вазифа бўлиб, шу оиланинг тўйдан кейин бўладиган ҳар қандай қўйди-чиқтиларда ўртада турган совчи тенгма-тенг айбдор ҳисобланган. Одатда совчилар кўпни кўрган, эл-халқнинг ҳурматига сазовор бўлган кишилар орасидан танланган. Балки шу сабаб ҳар тарафлама бир-бирига муносиб жуфтликни аниқлаб, уларни тўй қилиш қийинчилик туғдирмаган… Балки шу сабаб оилалар парокандалиги, етим фарзандлар ноласи ҳам кам бўлган…\nСОВЧИЛАР НЕГА “ОВ”ГА ЧИҚМАЙ ҚЎЙИШДИ?\nЗамон тараққиёти айрим соҳаларда кашфиётларга сабаб бўлса, айрим урф-одатларнинг йўқолиб кетишига олиб келмоқда. Бугуннинг ёшлари ҳар жабҳада фаол – оила қуриш масаласида ҳам. Ахир, улар катталар совчиликка эшик қоқиб боргунига қадар барча масалани ўзлари ҳал этиб қўйишмоқда. Аммо шу ўринда савол туғилади: бугун оилаларда кўпайиб бораётган қўйди-чиқтиларнинг асл сабаби ҳам аслида мана шу – ёшларнинг мустақил танлови эмасмикан? Ёшлар ўз номи билан ёш, тажрибасиз, ҳаётнинг аччиқ-чучугини татиб кўрмаган бўлишса…\nИлгарилари уйма-уй юриб, келинликка номзод қизларнинг туриш-турмуши, авлод-аждодини суриштирган, муносиб топилган қиз хонадонининг эшигини тақиллатган совчилар бугун ёшлар кўришиб, катталар келишиб бўлганидан сўнггина шунчаки урф-одат юзасидан қиз сўрашга боришмоқда.\nУчта фарзандим бор. Каттаси ўғил. Уни уйлайдиган бўлсам, кўнглидаги қизни олиб бераман. Аввал орқа-варотдан қизнинг уйдагилари розилигини оламан. Шундан кейингина уларникига совчи юборишим мумкин. Ҳозир ҳамма шундай қиляпти. Ахир, “совчиси қайтди” деган гап кимга ҳам ёқади…\nКЕЛИН ТАНЛАШДА МУҲИМ МЕЗОНЛАР\nСуриштиришлар шуни кўрсатдики, бугун келин танлашда биринчи ўринда турган талаб қизнинг ҳусну-малоҳати ҳам эмас, ота-онасининг молу-давлати ҳам эмас, балки бўлажак келиннинг хулқ-атвори, ҳаё-ибоси экан. Хулқ-атворига “яхши” баҳоси қўйилганидан кейингина қизнинг қуйидаги сифатлари ўрганилади:\n— ижтимоий аҳволи – ўқиганми ёки бирор касб эгасими;\n— ота-онасининг касби, ҳаёт тарзи;\n— қизнинг ташқи кўриниши;\n— интернет тармоқларида мавжудлиги…\nҲа, ҳа, ишонаверинг, бугун бўлажак келиннинг интернет аталмиш тараққиёт меваси, айниқса, ижтимоий тармоқлар аро қай даражада фаоллиги совчиларнинг диққат марказида! Ахир, неча-неча оилаларнинг ҳатто ажрашишгача бориб етган можаролари айнан ижтимоий тармоқлар аро беҳуда сайру саёҳат туфайли рўй бермоқда-ку! Айнан шу сабаб бугун қиз суриштириб келган совчи аёллар унинг қўшниларига, ўқув даргоҳидаги педагогларга биринчи навбатда шу саволни беришмоқда:\n— ИНТЕРНЕТГА КИРАДИМИ?\nКасб-ҳунар коллежида ўзбек тилидан дарс бераман. Талаба қизларимизнинг ортидан кўпинча сўраб-суриштириб келишади. Уларнинг тарбияси, ўқишдаги фаоллиги ҳақида билганларимизни айтамиз. Лекин охирги пайтларда кўпчилик қизларимизнинг “facebook”ка кириш-кирмаслигини сўраяпти. Баъзи аёллар танлаган қизининг бу ижтимоий тармоққа кириши ҳақида эшитиб, у ҳақда ёмон хулоса билан кетмоқда.\nБЎЙИ ЕТГАН ҚИЗИНГИЗНИ ИЖТИМОИЙ ТАРМОҚЛАРДАН АСРАНГ\nЎзаро мулоқотни осонлаштириш мақсадида ўйлаб топилган ижтимоий тармоқлар ўзбек оилаларида ҳовлидаги гапнинг кўчага чиқиб кетишига, келин-куёвнинг ўртасида рашк, ишончсизлик девори пайдо бўлишига сабаб бўлмоқда. Бунинг олдини олиш учун бўй етган қизи бор оналарни янада хушёрликка чақирамиз. Энди қизингизнинг нафақат юриш-туриши, балки унинг телефон ёки компьютер қаршисидаги хатти-ҳаракатини ҳам назорат остига олишингизга тўғри келади. айрим замонавий дунёқарашга эга оилаларда телефон ўта шахсий буюм ҳисобланиши мумкин, аммо, қадрли оналар, сиз фарзандингизнинг ҳар бир қадамидан огоҳ бўлишга ҳақлисиз. Қизингизга доим тўғри йўқ-йўриқ кўрсатиб туриш учун у билан ўртангизда сир бўишига йўл қўйманг. Ахир, оналар барчасини билишга ҳақли!\nҚИЗНИНГ ИЖТИМОИЙ АҲВОЛИ ҚАНЧАЛАР МУҲИМ?\nАвваллари уй-рўзғор ишларини ўрнига қўйиб бажарадиган уй қизларига талаб юқори бўлган бўлса, ҳозирда бундай дунёқараш анчайин эскирган. Сабаби, бугун ўқимишли ёхуд бирор касб билан шуғулланиб ютуқларга эришган қизларимизнинг бозори чаққон. Оила аталмиш қўрғоннинг моддий ва маъновий ҳаётида аёллар ўзининг мустаҳкам ўрнини эгаллаб бўлди. Ҳозирда ҳатто кўпни кўрган онахонлар ҳам “Уйда ўтирадиган келиннинг нима кераги бор? Ишласин, рўзғорнинг бир учини кўтарсин…” деган фикрда! Бунинг сабаби эркакларимизнинг рўзғор юкини торта олмаётганида эмас. Балки аксарият аёлларимизнинг уй-рўзғор ишларидан ортиб, қўшимча даромад келтирувчи ишлар билан шуғулланишга ҳам вақт топа олишаётгани туфайли халқ орасида ана шундай дунёқараш шаклланмоқда.\nДилдор тайёрлади Bo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Пойтахтдаги квартиралар учун нархлар бироз ўсди


Тошкентда янги ягона қисқа рақам тизимини яратиш таклиф этилди\nТошкент шаҳрида фавқулодда вазият ҳолатларида қўнғироқ қилинадиган ягона қисқа рақам тизимини яратиш таклиф этилмоқда. Тегишли петиция “Менинг фикрим” жамоавий мурожаатлар порталида эълон қилинди.\n“Тошкент шаҳри аҳолисига қулайликлар яратиш мақсадида “Ақлли шаҳар” (Умный город) концепциясига қўшимча тарзда турли фавқулодда вазият ҳолатларида қўнғироқ қилинадиган телефон рақамларини (101, 102, 103, 104) ягона рақамга бирлаштиришни таклиф қиламан”, - деб ёзади мурожаат муаллифи.\nБилдирилишича, фавқулодда вазият (авария, ёнғин, бетоблик, ис гази чиқиши каби) ҳолатларида одамнинг ўзини йўқотиб қўйиши натижасида рақамларда адашиш ёки тегишли рақамни ёддан чиқариб бир неча ташкилотларга қўнғироқ қилиши ва вақт йўқотишига сабаб бўлмоқда.\nФуқаро билан суҳбатлашгандан сўнг оператор ўт ўчириш хизматига, ёнғинда жабрланувчилар бўлса, тез ёрдам хизматига ўзи қўнғироқни амалга оширади ҳамда ўрганилган маршрут ва қолган маълумотларни тақдим қилади. Шунингдек, оператор ижрочини назорат қилади ва ҳисоботини олиб, мониторингини юритиши ҳам мумкин.\n“Шу сабабли, Тошкент шаҳар аҳолиси учун фавқулодда вазият ҳолатларида қўнғироқ қилинадиган ягона қисқа рақам тизимини яратишни таклиф қиламан”, - дея якунланган петиция.